Kes harian menurun lagi ke paras 3,200

3,214 kes baru Covid-19 direkodkan hari ini menjadikan jumlah keseluruhan sebanyak 2,836,159.3,116 pesakit juga direkodkan sembuh, menjadikan jumlah keseluruhan pesakit sembuh sebanyak 2,759,049.Dalam pada itu, kes yang memerlukan rawatan di unit rawatan rapi (ICU) adalah sebanyak 146 kes di mana 112 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 65 kes di mana 40 adalah kes Covid-19.Dari 3,214 kes harian yang dilaporkan pada hari ini, 35 kes (1.1%) adalah daripada Kategori Tiga, Empat, dan Lima, dan 3,179 kes (98.9%) lagi adalah terdiri daripada Kategori Satu dan Dua.


Rusia bina paip air 200 km ke Donbas, menurut laporan

Pakar dari Kementerian Pertahanan Rusia sedang membina sistem saluran paip air yang akan menghubungkan wilayah Rostov yang bersempadan dengan wilayah Donbas di Ukraine, lapor agensi berita TASS pada Ahad.
Tahun lepas, Moscow mendakwa wilayah Donetsk dan Luhansk, yang membentuk wilayah Donbas di Ukraine, sebagai "republik" Rusia, dalam satu tindakan yang dikecam kebanyakan anggota Pertubuhan Bangsa-Bangsa Bersatu (PBB) sebagai haram.
Projek itu, yang akan disiapkan dalam beberapa bulan akan datang, bakal mengalirkan 300,000 meter padu air sehari selain merangkumi dua laluan sepanjang 200 km, lapor TASS yang memetik kementerian pertahanan.
"Lebih 2,600 pakar... dari Kementerian Pertahanan Rusia dan lebih 1,000 unit peralatan terlibat setiap masa dalam pembinaan tersebut," tambah laporan itu, memetik wakil pertahanan yang tidak dinamakan sebagai berkata.
Struktur itu akan melalui wilayah Rostov di Rusia dan ke wilayah Donetsk ke Terusan Severskiy Donets-Donbas, yang memanjang dari Sungai Donets berhampiran kampung Raihorodok ke bandar Donetsk.
Keadaan air di wilayah Donbas, yang mempunyai sedikit sumber, kritikal. Rantau itu bergantung kepada saluran paip berskala besar yang telah rosak akibat pertempuran hampir setahun dan memerlukan bekalan elektrik yang kerap kali terputus.


Kes baru Covid-19 menurun lagi ke paras 16,000

Malaysia merekodkan kes baru sebanyak 16,073 menjadikan kes keseluruhan Covid-19 meningkat sebanyak 1,995,771 kes.Kes harian Sarawak kekal tertinggi sebanyak 3,522 hari ini disusuli Johor yang mencatat 2,030 kes jangkitan.Selangor mencatatkan kes harian sebanyak 1,947, Sabah (1,649), Kedah (1,191), Kelantan (1,070) , Perak (1,011), Pulau Pinang (1,243), Kuala Lumpur (398), Pahang (878), Melaka (206), Negeri Sembilan (156) dan Terengganu (704).Labuan (11), Putrajaya (16) dan Perlis (41) sahaja negeri yang mencatat kes dua digit hari ini.Negara juga mencatat sebanyak 24,813 kes sembuh menjadikan jumlah keseluruhan kes sembuh meningkat kepada 1,746,526.Dalam pada itu, 967 pesakit ditempatkan di unit rawatan rapi (ICU) termasuk 444 orang memerlukan bantuan alat pernafasan.


Waran tangkap tidak dikeluarkan walau Rosmah gagal hadir perbicaraan

Rosmah Mansor gagal hadir ke Mahkamah Rayuan bagi pendengaran rayuan untuk melucutkan Gopal Sri Ram sebagai pendakwa utama dalam kes rasuah melibatkan projek hibrid solar di Sarawak, susulan kebenaran sebelum ini yang melepaskan pasport kepada beliau untuk ke Singapura. Beliau hampir diberi waran tangkap hari ini oleh panel tiga hakim diketuai hakim Hanipah Farikullah, namun diberikan peluang menggunakan budi bicara mahkamh agar dapat hadir ke mahkamah pada Isnin depan selepas dimohon peguam mewakilinya, Jagjit Singh.Menurut perintah Mahkamah Tinggi bertarikh 15 Oktober 2021, Rosmah sepatutnya pulang dari Singapura sebelum 21 November lalu.Hanipah berkata beliau mengambil maklum penghujahan peguam bela bahawa Rosmah tidak pernah gagal hadir ke mahkamah untuk prosiding perbicaraannya.“Perayu (Rosmah) belum pulang ke Malaysia seperti yang diarahkan oleh Mahkamah Tinggi dalam perintah bertarikh 15 Oktober 2021.“Peguam perayu mengakui kegagalan perayu untuk hadir ke mahkamah hari ini adalah tidak mematuhi perintah Mahkamah Tinggi.“Oleh itu, perbicaraan ini akan ditangguhkan ke Isnin depan bagi meneruskan perbicaraan,” katanya.Rosmah berdepan satu pertuduhan meminta RM187.5 juta dan dua tuduhan menerima rasuah berjumlah RM6.5 juta daripada bekas pengarah urusan Jepak Holdings Sdn Bhd, Saidi Abang Samsudin.Sogokan itu didakwa diterima melalui bekas pegawai khasnya, Rizal Mansor, sebagai ganjaran kerana menolong Jepak Holdings mendapatkan Projek Bersepadu Sistem Solar Photovoltaic Hibrid dan penyelenggaraan operasi genset diesel bagi 369 sekolah luar bandar di Sarawak yang bernilai RM1.25 bilion daripada kementerian pendidikan melalui rundingan terus.Perbuatan itu didakwa dilakukan di Lygon Cafe, Sunway Putra Mall, Jalan Putra di Kuala Lumpur; kediaman Rosmah di Jalan Langgak Duta, Taman Duta dan di Seri Perdana, Persiaran Seri Perdana, Presint 10, Putrajaya antara Januari 2016 hingga September 2017.Pendakwaan dijalankan mengikut Seksyen 16 (a) (A) Akta Suruhanjaya Pencegahan Rasuah Malaysia (SPRM), yang memperuntukkan hukuman penjara sehingga 20 tahun dan denda tidak kurang daripada lima kali ganda jumlah kepuasan atau RM10,000, mana yang lebih tinggi, jika sabit kesalahan.Selain itu, Rosmah turut berdepan lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).


Dari Brickfields

Aku menamakan kolum aku dalam akhbar Suara Keadilan, “Dari Brickfields”.
Suara Keadilan merupakan sebuah akhbar mingguan rasmi Parti Keadilan Rakyat (PKR).
Aku masih ingat lagi kami iaitu Zunar, Sallehudin Hashim dan Tian Chua berbincang untuk menerbitkan akhbar ini dalam tahun 2004 selepas Pilihan Raya Umum ke-11 (PRU11).
Untuk beberapa ketika Pejabat PKR terletak di Brickfields, kini bangunan Hong Leong Bank sebelum berpindah ke Merchant Square di Petaling Jaya.
Ketika itu Salleh bertugas sebagai setiausaha agung PKR.
Tian ketua penerangan PKR. Zunar, bekas wartawan NST dan Harakah menjadi kemudi Suara Keadilan dan kemudian menjadi ketua pengarang.
Tian juga menjadi sosok untuk mencari dana. Aku jadi “Pak Turut” kerana aku bukan orang parti.
Aku kenal dan rapat dengan Salleh kerana kami aktif dalam Malay College Old Boys Association (MCOBA).
Aku kenal dan rapat dengan Zunar kerana sama-sama bergerak dalam gerakan reformasi.
Zunar ini pelukis kartun bertaraf dunia.
Kartunis yang bukan kecik anak. Tian adalah kawan satu sel dengan aku ketika kami di tahan di Kem Tahanan Kamunting.
Jaringan dan ikatan yang kukuh untuk memulakan satu projek media untuk sebuah parti politik.
Suara Keadilan berjaya diterbitkan.
Muncul setiap Rabu tanpa lesen Kementerian Dalam Negeri (KDN). Pejabatnya di Brickfields arah jalan Tun Sambanthan.
Justeru kolum aku bernama Dari Brickfields.
Akhbar bercetak 38 muka surat pernah mencecah 100,000 naskah sekali cetak.
Hari ini menjadi arwah setelah kemenangan Pakatan Harapan (PH) dalam PRU14. Suara Keadilan dalam talian masih wujud.
Kolum aku sudah tidak wujud lagi.
Tapi cerita yang aku nak buka ini bukan tentang akhbar Suara Keadilan atau kolum aku.
Aku hendak bersurah tentang sejarah aku dengan wilayah di pinggir pusat kota Kuala Lumpur ini yang amat dikenali sebagai Brickfields.
Aku dengan Brickfields ini ada sejarah. Sejarah pertalian yang maha panjang.
Babak-babak sejarah ini berlaku secara organik dan tidak di rancang.
Muncul macam mata air kemudian membesar terus menjadi anak sungai.
Tahun 1971 bas Sri Jaya yang menuju ke Universiti Malaya (UM) dari pusat kota bermula dari stesen Jalan Sultan Mohamad.
Stesen yang kini dikenali dengan nama Pasar Seni.
Bas ini akan melintasi Brickfields sebelum masuk ke Jalan Travers dan masuk ke Jalan Pantai. Perhentian akhir ke UM di hadapan Restoran Amjal, Jalan Pantai.
Ketika di dalam bas bila melintas pekan Brickfields aku akan ternampak Panggung Lido.
Hari ini Panggung Lido termasuk ke dalam senarai panggung-panggung yang terbunuh mati oleh teknologi dan gedung membeli belah.
Tapak Panggung Lido hari ini terletak di persimpangan Jalan Tun Sambanthan di sebelah stesen minyak Petron.
Sekarang ini di tapak Lido dibangunkan College Brickfields, hotel, bank dan cafe.
Panggung Lido menayangkan filem Tamil dan filem Cina.
Justeru selama aku di UM aku tak pernah masuk ke Panggung Lido. Tapi aku kerap ke Brickfields ke Jalan Thambypillay di belakang Panggung Lido.
Jalan Thambypillay ini berhadapan dengan Bangunan YMCA.
Nama Lido masih hidup kerana di persimpangan Jalan Tun Sambanthan ada sebuah hotel yang mengambil sempena nama panggung Lido.
Di hadapan Hotel Lido ada tanah lapang untuk letak kereta.
Di sebelah tanah lapang ini ialah deretan kedai.
Aku tidak ingat kedai jual apa. Apa yang aku ingat satu kedai makan Cina yang selalu aku langgani ketika aku di UM.
Sekali sekala lewat malam aku dan kawan-kawan akan datang ke kedai makan ini, “supper time”.
Satu masakan paling istimewa untuk aku ialah mee itik atau duck mee.
Tahun 1972 harga sepinggan mee itik ialah 1.20 sen.
Sepinggan mee boleh berkongsi makan dan berkongsi harga untuk dua orang.
Sosok yang memperkenalkan aku dengan mee itik ini ialah Albert Foo siswa ekonomi bekas pelajar Victoria Institution (VI).
Albert anak watan Brickfields. Ayah Albert ini tukang masak pegawai Inggeris justeru Albert ini memang kaki makan.
Ini “setting” wilayah bernama Brickfields.
Hari ini secara tidak dirancang semenjak pulang dari 20 tahun berkelana aku tinggal di Lorong Syed Putra Kiri tidak jauh dari Brickfields.
Lebih tepat lagi jalan ke rumah sewa aku di belakang Rumah Pasung Brickfields, di seberang sungai Klang.
Jalan kecil menuju ke tanah perkuburan Cina.
Aku menyewa flat di “Le Chateau”.
Dari sejarah yang aku dengar  pada satu ketika dulu Le Chateau ini wujud sebagai sebuah kelab yang amat tersohor. Ada mini panggung, ada salun rambut, ada bilik agama malah ada restoran Perancis.
Bila aku pulang dari berkelana Le Chateau ini sudah jatuh muflis.
Justeru sewa flat agak demokratik. Malah satu-satunya wilayah Kuala Lumpur yang hijau penuh dengan pokok-pokok dan sewa agak murah.
Sewa flat murah ini terjadi kerana di belakang Le Chateau 1 dan 2 ialah tanah perkuburan Hokkien dan Kwangtung. Tidak ramai yang berminat tinggal di sebelah 370 hektar tanah perkuburan.
Aku sering menapak dari Le Chateau ke Jalan Thambypillay.
Dalam masa 20 minit, dari pintu ke pintu aku akan sampai ke Jalan Thambypillay.
Jalan ini pada satu ketika dulu adalah jalan wajib dilawati oleh warga Kuala Lumpur dan wajib dikenali oleh semua jantan-jantan baru yang datang berhijrah ke Kuala Lumpur.
Ada dua jalan yang amat-amat popular di dalam kota Kuala Lumpur: Lorong Haji Taib sebelah Chow Kit Road dan Jalan Thambypillay depan YMCA Brickfields.
Untuk aku, siapa yang tidak tahu lorong dan jalan ini kita boleh persoalkan kewarganegaraan sosok ini.
Dua jalan ini memainkan peranan yang amat penting dalam hal kesihatan dan perekonomian negara kita.
Statistik menunjukkan pada bulan Jun 2022 ada 2.1 juta pekerja asing di Malaysia.
Aku rasa 90% pekerja asing ini adalah jantan.
Majoriti jantan-jantan ini bekerja dan memburuh di sekitar Lembah Klang.
Jantan, jantan dan jantan ini semua segak dan gagah.
Jantan-jantan ini memiliki daya beli.
Mereka adalah jantan tanpa betina.
Sama seperti cerita yang aku baca  dalam buku: Men Without Women yang ditulis oleh Hemingway. Penulis yang amat aku minati.
Maka di sinilah peranan Lorong Haji Taib dan Jalan Thambypillay. Dua jalan ini menyelesaikan masalah jantan tanpa betina ini.
Di permulaan Jalan Thambypillay di tanah lapang yang asalnya tempat letak kereta kemudian jadi wilayah warung dan akhirnya hari ini ada bangunan Old Town White Coffee.
Di sinilah tempat aku suka melepak untuk melayan malam.
Di sebelah Old Town White Coffee ini ialah kedai Husen Cafe yang asalnya kedai mee itik yang aku layan pada tahun 70-an.
Aku sendiri melihat perubahan Brickfields yang berlaku di hadapan mata kepala aku.
Bangunan wujud bangunan runtuh. Panggung berdiri panggung di runtuh.
Diganti dengan bangunan baru. Perniagaan baru datang dan pergi. Pemilik, penyewa bertukar ganti.
Tapi Jalan Thambypillay tidak berubah.
Dari zaman aku di UM lagi wilayah ini dikenali sebagai kawasan “lampu merah”.
Ini terjemahan dari konsep “red light district” wilayah East End di kota London.
Bilik yang ada lampu merah yang terpasang ini adalah tanda  dalam bilik ini ada perempuan yang sedia untuk ditiduri.
Bukan percuma wajib dibayar untuk mengeluarkan air yang sudah naik ke kepala.
Tanda lampu ini sama seperti tanda lampu kalimantang, merah, hijau dan biru: tanda kedai makan Tom Yam.
Tahun 70-an nama Brickfields tidak sehangat Lorong Haji Taib. Tersenarai tapi bukan top.
Pernah sekali aku membawa tamu pemimpin pelajar dari Hong Kong. Kami masuk ke dalam bar yang agak gelap di Jalan Thambypillay.
Minuman “chic” zaman itu ialah Bicardi dan Coke.
Di zaman itu bar seperti ini diberi nama “Bar Raba Raba Tetek”.
Pelayan bar akan datang membawa minuman.
Sang pelayan, sentiasa wanita boleh ajak duduk bersama.
Dia akan melayan kita. Jika nasib baik, jika perbualan tersusun, jika bijak mengayat sang pelayan boleh diajak pulang ke rumah.
Tahun 1972 aku hanya seorang pelajar yang dapat biasiswa Negeri Sembilan.
Cerita menarik dari bar Brickfields ini hanya aku dengar. Aku tidak ada keupayaan. Aku tidak memiliki modal.
Ketika aku melepak di Old Town White Coffee selalu aku berkhayal aku ini di Soho London.
Atau di Pigalle kota Paris yang pernah aku lawati. Sayangnya hanya sekali.
Sekali pun sudah memadai. Dalam hidup ini sekali ke Pigalle pun jika mata terbuka sudah memadai. Aku ingat lagi perempuan muda dengan make-up tebal berdiri di kaki lima di sebelah kedai makan Arab di Pigalle.
Untuk aku Jalan Thambypillay ini aku samakan dengan Soho dan Pigalle.
Tapi Jalan Thambypillay ini untuk aku lebih hebat. Lebih bersejarah.
Sejarah apa?
Sejarah sosok-sosok yang bertemu dengan aku di Old Town White Coffee.
Siapa? Tunggu sambungan.


Militan dikehendaki maut dalam insiden berbalas tembakan di Pattani

Seorang anggota militan yang dikehendaki polis maut dalam satu insiden berbalas tembakan di daerah Nong Chik, Pattani dalam kejadian pada kira-kira pukul 3 pagi (waktu tempatan) Isnin .Jurucakap Pusat Arahan Operasi Keselamatan Dalam Negeri (ISOC) Bahagian Ke-4 Pol. Kol. Kiattisak Neewong berkata pasukan keselamatan yang bertindak atas maklumat telah mengepung sebuah rumah yang dipercayai tempat lelaki berusia 29 itu bersembunyi.Beliau berkata terdapat tujuh orang dalam rumah termasuk lelaki itu, isteri dan anak perempuan pasangan itu yang berusia empat bulan.“Pasukan keselamatan mengarahkan semua dalam rumah keluar dan menyerah diri. Semua telah menyerah diri kecuali lelaki itu.“Usaha memujuk lelaki itu untuk menyerah diri gagal malah dia turut melepaskan tembakan ke arah pasukan keselamatan.“Inisiden berbalas tembakan berlaku kira-kira 5 minit.“Apabila keadaan reda, kami menemui mayatnya di luar rumah selain menemui sepucuk pistol di sisi mayat,” katanya.Kiattisak berkata pemeriksaan mengesahkan lelaki itu adalah seorang anggota militan yang dikehendaki dan mempunyai sekurang-kurangnya sembilan waran tangkap di Pattani, Songkhla dan Satun.


Kerajaan kaji perluas skim keselamatan sosial bagi suri rumah 'lelaki'

Kerajaan akan mengkaji langkah untuk memperluas aspek perlindungan dalam pelaksanaan Skim Keselamatan Sosial Suri Rumah (SKSSR) kepada suri rumah "lelaki," kata Menteri Sumber Manusia M Saravanan.
Beliau berkata bagaimanapun, kerajaan perlu mengenal pasti jumlah sebenar lelaki di negara ini yang menjadi suri rumah.
“Perkara ini telah pun dibangkitkan dalam jemaah menteri. Kalau ikutkan budaya di Malaysia, majoriti lelaki adalah golongan bekerja,” katanya pada sidang media di Wisma Pembangunan Sumber Manusia Berhad di Kuala Lumpur hari ini.
Saravanan berkata sekiranya keperluan selepas kajian mendesak maka SKSSR seperti dalam Rang Undang-Undang Keselamatan Sosial Suri Rumah 2022 akan diperluas kepada kaum bapa.
Katanya buat masa ini, SKSSR akan memberi keutamaan kepada golongan wanita yang bergelar suri rumah terlebih dahulu apabila ia berkuat kuasa pada 1 Disember 2022.
Rang undang-undang itu diluluskan di Dewan Negara pada 9 Ogos lepas bagi melaksanakan SKSSR membabitkan sejumlah 150,000 wanita yang berdaftar di bawah i-Suri dengan kerajaan membuat caruman untuk mereka.
Mengulas lanjut, Saravanan berkata SKSSR adalah secara sukarela dan para suami tidak wajib mencarum untuk isteri masing-masing serta tiada tindakan akan diambil terhadap suami yang gagal berbuat demikian.
Bagaimanapun, beliau berkata suami boleh didenda tidak melebihi RM10,000 jika mereka sudah mula membayar caruman tetapi gagal meneruskannya.
Katanya suami terbabit boleh berbincang atau membuat permohonan kepada Pertubuhan Keselamatan Sosial (Perkeso) jika berdepan masalah dalam pembayaran caruman agar tidak dikenakan denda.
Menyentuh mengenai pindaan Akta Sistem Insurans Pekerjaan 2017 (Akta 800) yang meningkatkan gaji siling daripada RM4,000 kepada RM5,000 sebulan untuk mencarum di bawah skim itu, Saravanan berkata ia akan berkuat kuasa pada 1 September depan.
Beliau berkata pindaan dalam Rang Undang-Undang Sistem Insurans Pekerjaan (Pindaan) 2022 akan meningkatkan faedah yang diterima oleh pekerja selain menambah baik liputan keselamatan sosial.
“Caruman Perkeso tidak berubah sejak 1971. Maka dengan kenaikan caruman ini, pekerja juga dapat faedah yang lebih tinggi,” katanya.
Saravanan juga berkata jumlah maksimum caruman oleh pekerja ialah RM7 dan minimum RM0.70.
Rang Undang-Undang Sistem Insurans Pekerjaan (Pindaan) 2022 diluluskan oleh Dewan Negara pada 9 Ogos lepas melibatkan tiga pindaan terhadap peruntukan sedia ada termasuk Jadual Kedua Perenggan 2 (kadar caruman jenis pertama dan kedua) serta Jadual Ketiga Perenggan 8 (kadar faedah merangkumi Elaun Mencari Pekerjaan, kadar Elaun Bekerja Semula Awal, kadar Elaun Pendapatan Berkurangan, Elaun Latihan dan Fi Latihan).


Pemberian suntikan ketiga vaksin dijangka bermula Oktober

Pemberian dos ketiga atau dos penggalak vaksin Covid-19 untuk golongan rentan dan berisiko dijangkiti Covid-19 dijangka bermula pada Oktober ini, kata Menteri Kesihatan Khairy Jamaluddin.Beliau berkata golongan itu termasuk warga emas dengan komorbiditi seperti mempunyai masalah kesihatan kronik, petugas barisan hadapan, individu kurang daya tahan imun serta mereka yang tinggal dan bekerja di pusat jagaan jangka panjang.“Kita akan buka kepada golongan ini dahulu kerana berdasarkan data kematian, data kategori 5 yang masuk ke ICU (unit rawatan rapi), kebanyakan daripada mereka terdiri daripada golongan tersebut, warga emas yang ada masalah jantung, kencing manis, hipertensi dan sebagainya.“Pemberian dos ketiga atau (dos) penggalak itu juga tidak bermaksud pemberian dua dos vaksin sebelum ini tidak berkesan, sebaliknya ia adalah bagi meningkatkan sistem imun,” katanya pada sidang media sempena lawatan kerja beliau ke Kedah di Wisma Darul Aman semalam.Beliau berkata banyak negara sudah memulakan pemberian dos penggalak vaksin Covid-19 termasuk di Amerika Syarikat, United Kingdom dan Singapura bertujuan untuk meningkatkan lagi sistem imun individu terhadap wabak itu.Bagaimanapun, Khairy berkata kementerian kesihatan (KKM) belum membuat keputusan sama ada dos penggalak itu akan diberikan kepada semua individu di negara ini.“Perkara ini masih dalam perbincangan. KKM juga ketika ini sedang melakukan perbincangan dengan pakar dalam menentukan kumpulan usia individu yang akan menerima dos itu,” katanya.Beliau berkata pihaknya juga telah mengarahkan semua syarikat pengeluar vaksin untuk menghantar maklumat lanjut kepada Bahagian Regulatori Farmasi Negara (NPRA) bagi menentukan jenis vaksin yang boleh diberikan dos penggalak.“Buat masa ini, kita sedang mendapatkan maklumat daripada pengeluar vaksin untuk didaftar di bawah NPRA, dos ketiga ini perlu dapat kebenaran NPRA, sebab NPRA hanya bagi kebenaran contohnya kepada Pfizer, AZ (AstraZeneca), Sinovac (hanya dibenarkan diberi) dua dos sahaja,” katanya.Terdahulu, Perdana Menteri Ismail Sabri Yaakob mengumumkan kerajaan bersetuju untuk melaksanakan pemberian dos ketiga vaksin Covid-19 dalam usaha meningkatkan perlindungan kepada golongan rentan daripada risiko jangkitan pandemik berkenaan.Beliau berkata keutamaan pemberian dos ketiga itu akan tertumpu kepada kumpulan berisiko tinggi terlebih dahulu seperti anggota barisan hadapan kesihatan dan pesakit kurang daya tahan imun.Selain itu, perdana menteri berkata turut diberikan keutamaan adalah warga emas dengan komorbiditi serta individu yang tinggal atau bekerja di pusat jagaan jangka panjang dan kesemuanya akan dilaksanakan apabila liputan imunisasi populasi dewasa di seluruh negara melebihi 80%.


PN gesa kerajaan bersikap jujur perjelas isu batal takbir raya saat akhir

Perikatan Nasional (PN) hari ini menyuarakan kekecewaan terhadap keputusan stesen televisyen TV3 membatalkan slot takbir raya gabungan itu pada saat-saat akhir minggu lalu, menggesa pihak pengurusan serta kerajaan supaya bersikap jujur dalam isu ini.
Timbalan Setiausaha Agung PN Takiyuddin Hassan dalam satu kenyataan berkata gabungan itu dimaklumkan menerusi e-mel lima minit sebelum siaran dijadualkan bahawa timbul “masalah teknikal”.
“Meskipun berjanji akan memulangkan bayaran yang dibuat oleh PN sebelum itu, namun sebagai sebuah televisyen ternama dan veteran dalam dunia penyiaran negara, PN beranggapan insiden itu tidak harus berlaku sama sekali,” katanya sambil menambah alasan “masalah teknikal” tidak boleh diterima.
Takbir Raya Aidilfitri PN dijadualkan bersiaran pada 10.20 malam pada 21 April lalu.
Menyifatkan pembatalan itu sebagai keputusan tidak profesional dan melanggar kontrak, Takiyuddin berkata TV3 dan kementerian komunikasi dan digital yang diterajui Fahmi Fadzil harus tampil menafikan sebarang campur tangan politik untuk mensabotaj takbir raya pembangkang kepada rakyat.
“Integriti TV3 dan KKD sangat bergantung kepada kesediaannya untuk bersikap telus dan profesional, terutama dalam menghormati kontrak dan janji yang dibuat secara sah dan formal,” tambahnya.


Ukraine dalam usaha dapatkan dana Rusia yang dibekukan untuk atasi kerugian perang

Ukraine sedang bekerjasama dengan sekumpulan peguam antarabangsa berhubung mekanisme yang boleh digunakan untuk mendapatkan dana Rusia yang dibekukan sebagai pampasan bagi mengimbangi kerugian yang ditanggung negara itu akibat pencerobohan Moscow, kata Menteri Kehakiman Denys Malyuska.Pihak berkuasa berkata operasi ketenteraan khas Rusia sejak 24 Februari lalu telah mengakibatkan kemusnahan sehingga 30% di semua infrastruktur dalam pelbagai tahap di Ukraine.Ukraine menganggarkan kos bagi semua kemusnahan setakat ini adalah kira-kira AS$500 bilion.Kesatuan Eropah (EU) sedang berusaha mewujudkan dana antarabangsa untuk pembinaan semula negara itu, manakala segelintir ahli politik EU menggesa supaya aset Rusia yang dibekukan digunakan sebagai pampasan termasuk AS$300 bilion rizab di bank pusat Rusia.“Ukraine memilih untuk mendapatkan wang paling penting untuk kami, iaitu wang Bank Pusat dan Tabung Kebajikan Persekutuan Russia.“Wang itu ada di satu tempat, satu pemilik dan pemiliknya telah melakukan perbuatan jenayah,” kata Malyuska merujuk kepada Russia dan menambah ia adalah “jumlah wang yang besar”.Berdasarkan analisis data bank pusat Rusia, dana berkenaan berjumlah kira-kira AS$500 bilion.“Kami tahu di mana wang itu boleh diperolehi,” tambahnya.Malyuska turut berkata sebahagian daripada dana itu berada di AS, dengan selebihnya di Britain dan beberapa negara EU.Kremlin bagaimanapun tidak memberi respons ketika dihubungi Reuters.AS dan Britain juga tidak memberikan maklum balas segera terhadap cadangan Ukraine itu.Malyuska berkata pasukan undang-undang sedang menyiasat perkara itu dan penyelesaian paling cepat adalah setiap negara meluluskan undang-undang khas mereka yang membenarkan dana Rusia digunakan bagi kegunaan Ukraine.“Ia memerlukan tahap keberanian dan kemahuan politik daripada setiap negara,” katanya.Ukraine turut mencadangkan supaya kuasa Barat menandatangani perjanjian antarabangsa untuk menyelaraskan mekanisme pampasan, sekali gus memastikan keputusan dibuat secara persetujuan bersama.“Terdapat kepentingan politik yang besar dalam perkara ini. Setiap negara Barat sedar bantuan kepada Ukraine menggunakan duit pembayar cukainya adalah satu hal yang janggal,” katanya.Malyuska berkata menyasarkan dana Rusia yang dibekukan tidak bermakna Ukraine melupakan rancangannya untuk menggunakan dana beberapa oligarki yang dibekukan, di mana golongan itu dilihat rapat dengan Presiden Vladimir Putin.Ribuan orang terbunuh selain bandar dan kota Ukraine hancur teruk akibat serangan Moscow.Sementara 11 juta penduduk atau hampir satu perempat populasi Ukraine kehilangan tempat tinggal sejak serangan Rusia yang bermula Februari lalu.


Duduk di rumah kerana kasihkan ibu

Ketika menyedari kesihatan ibunya mula merosot akibat diabetes, Nur Fatihah Sahminan tidak teragak-agak untuk berkorban segalanya demi menjaga ratu hatinya itu.Selama dua tahun Fatihah membantu ibunya untuk membersihkan diri dan bergerak dalam rumah selain turut membasuh baju dan memasak.Kadang-kadang, pernah juga dia terfikir banyak perkara yang dia terlepas, namun Fatihah tahu ibunya lebih memerlukan bantuan.Apa-apa pun, masih banyak masa untuknya – Fatihah, anak perempuan itu, baru saja menginjak usia 10 tahun.Fatihah dan ibunya, Norlela Bujang tinggal di sebuah bilik sewa sebuah rumah kedai di Jalan Satok, Kuching, Sarawak.Ada 10 bilik lain, namun hanya satu sahaja bilik air dan tandas yang dikongsi bersama penyewa lain.Keadaan bilik air yang dikongsi bersama penyewa-penyewa lain.Teman-teman persekolahan Fatihah sudah pun kembali ke sekolah selepas pengajaran secara bersemuka mula dilaksanakan bulan ini.Namun anak ini masih di rumah tanpa wang untuk pergi ke sekolah.“Saya disahkan menghidap kencing manis pada Oktober tahun lepas,” kata Norlela, 50 kepada MalaysiaNow.“Penglihatan mata kiri saya hilang dua tahun lalu. Mata belah kanan pula tak boleh lihat dua bulan lepas pembedahan di kaki akibat kencing manis.”Fatihah mengalu-alukan MalaysiaNow ketika lawatan kami.Ibu tunggal itu bercerai lapan tahun lalu. Dia kini hanya memiliki seorang anak perempuan.Ekoran kesihatan yang semakin merosot, Norlela tidak mampu lagi bekerja.Dia dan Fatihah terpaksa bergantung dengan bantuan jabatan kebajikan sebanyak RM350 sebulan.Berbekalkan bantuan itu, dan beberapa bantuan lain daripada NGO, mereka berdua dapat bertahan dengan keperluan harian selain boleh membayar sewa sebanyak RM400 yang hakikatnya tidak cukup.“Kami berpindah di sini awal Januari,” kata Norlela.“Kami perlu berpindah kerana diusir dari rumah sewa lama di Taman Sukma.“Kami tak mampu bayar sewa penuh sebanyak RM800 setiap bulan selepas ahli keluarga kami yang turut menyewa di sini ambil keputusan berpindah.”Menurut Norlela, kadang-kadang dia dan Fatihah tidak ada beras untuk dimakan namun dia bersyukur dengan bantuan yang diterima.“Kami terima takdir ini,” tambahnya.Fatihah berkata dia risau untuk meninggalkan ibunya sendirian kerana Norlela tidak boleh melihat dan memerlukannya untuk bergerak.Walaupun masih muda, dia tahu bahaya menanti di luar rumah kerana banyak jarum suntikan dadah di lantai tangga bangunan itu.Demi menjaga ibunya, Fatihah berkorban dan menjalani hidup berbeza daripada kanak-kanak lain.Dalam lawatan MalaysiaNow, kami mendapati hanya satu jalan masuk dan keluar dari bangunan tempat tinggal mereka.Ketika ini, Fatihah hanya tinggal di rumah dan menjaga ibunya.Menurutnya, untuk kembali belajar di sekolah dia perlu melihat kesihatan ibunya semakin pulih.Sewaktu Fatihah ditanya tentang cita-citanya dewasa kelak. Dia menjawab mahu menjadi seorang inspektor polis.“Saya nak belajar sungguh-sungguh dan jadi inspektor polis, bukan saja nak jaga ibu, saya nak jaga orang lain juga.”


Bicara Najib, Irwan Serigar mulai September tahun depan

Perbicaraan kes Najib Razak dan bekas Ketua Setiausaha Perbendaharaan Mohd Irwan Serigar Abdullah berhubung enam pertuduhan pecah amanah berjumlah RM6.6 bilion akan bermula pada September tahun depan dengan pendakwaan dijangka memanggil 50 saksi.Keputusan itu yang dibuat oleh Hakim Mahkamah Tinggi Datuk Muhammad Jamil Hussin  di sini hari ini bertujuan memberi laluan kepada perbicaraan dua kes jenayah yang membabitkan bekas perdana menteri tersebut selesai.Hakim menetapkan tarikh baharu itu selepas membenarkan permohonan peguam Nur Syahirah Hanapiah yang mewakili Najib, untuk melapangkan semua tarikh perbicaraan yang ditetapkan pada tahun ini di hadapan Hakim Mohd Nazlan Mohd Ghazali.“Najib ketika ini sedang menghadapi dua perbicaraan  iaitu kes 1Malaysia Development Berhad (1MDB) dan laporan audit, masing-masing di hadapan Hakim Collin Lawrence Sequerah dan Hakim Mohamed Zaini Mazlan.“Pada hari sama perbicaraan bagi kes ini yang dijangka bermula pada 9 November depan, Najib sedang menjalani perbicaraan 1MDB yang tarikhnya telah ditetapkan hingga Jun 2021,” katanya.Muhammad Jamil menetapkan tarikh perbicaraan baharu selama 32 hari pada setiap hari dalam bulan September dan Oktober 2021, kecuali hari Jumaat.Terdahulu, Timbalan Pendakwa Raya Saiful Hazmi Mohd Saad memaklumkan mahkamah bahawa pendakwaan dijangka memanggil 50 saksi pada perbicaraan itu.Saiful Hazmi juga memberitahu kes tersebut telah dipindahkan dari Mahkamah Tinggi 3 (Mohd Nazlan) untuk didengar di hadapan Muhammad Jamil berdasarkan surat yang diterima oleh pihak pendakwaan daripada Timbalan Pendaftar Mahkamah Tinggi pada 7 Oktober.Mahkamah turut menetapkan 6 Januari tahun depan untuk pengurusan kes bagi pihak-pihak memaklumkan sekiranya terdapat perkembangan baharu berkenaan dua kes tersebut.Pada prosiding hari ini, kehadiran Najib dikecualikan kerana beliau masih menjalani kuarantin kendiri selama 14 hari selepas pulang dari Sabah, manakala Mohd Irwan Serigar diwakili peguam Datuk K. Kumaraendran hadir di mahkamah.Ketika ditemui pemberita selepas prosiding, Saiful Hazmi berkata saksi bagi perbicaraan kes pecah amanah itu membabitkan saksi yang hampir sama dengan kes 1MDB.Pada 24 Oktober 2018, Najib, 67, dan Mohd Irwan Serigar, 63, mengaku tidak bersalah atas enam pertuduhan pecah amanah apabila kes itu disebut di Mahkamah Sesyen.Bagi pertuduhan pertama, mereka didakwa bersama-sama sebagai seorang penjawat awam iaitu Menteri Kewangan dan Ketua Setiausaha Perbendaharaan, Kementerian Kewangan Malaysia, masing-masing dalam kapasiti terbabit, diamanahkan dengan penguasaan ke atas harta iaitu sejumlah RM1.2 bilion milik kerajaan Malaysia melakukan pecah amanah jenayah ke atas harta berkenaan.Mengikut pertuduhan kedua, Najib dan Mohd Irwan didakwa bersama-sama atas jawatan sama, yang diamanahkan dengan harta sejumlah RM655 juta milik kerajaan Malaysia telah melakukan pecah amanah jenayah ke atas harta terbabit.Bagi pertuduhan ketiga, mereka dituduh secara bersama, atas kapasiti sebagai penjawat awam dan memegang jawatan yang sama, melakukan pecah amanah iaitu sejumlah RM220 juta, peruntukan di bawah “Belanja Mengurus di bawah Maksud B11 Perkhidmatan Am Perbendaharaan, Aktiviti 021700 KL International Airport Berhad (KLIAB)”, milik Kerajaan Malaysia yang diamanahkan kepada mereka.Kedua-dua mereka juga dituduh secara bersama, atas jawatan yang sama, telah melakukan pecah amanah sejumlah RM1.3 bilion, peruntukan di bawah “Maksud B11 Perkhidmatan Am Perbendaharaan, Aktiviti 020500 Subsidi Dan Bantuan Tunai”, milik Kerajaan Malaysia.Bagi pertuduhan kelima dan keenam, mereka dituduh bersama atas jawatan serupa, melakukan pecah amanah sejumlah RM1,261,065,000 dan RM2 bilion milik kerajaan Malaysia.Najib dan Mohd Irwan Serigar dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017.Mereka didakwa mengikut Seksyen 409 Kanun Keseksaan yang dibaca bersama Seksyen 34 kanun sama yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


Menjelang pembukaan sekolah, guru diberi amaran ditamatkan perkhidmatan jika enggan divaksin

Menteri Pendidikan Radzi Jidin hari ini menegaskan pekeliling Jabatan Perkhidmatan Awam (JPA) yang menyatakan penjawat awam boleh dikenakan tindakan tatatertib atau ditamatkan perkhidmatan kerana enggan divaksin turut terpakai kepada guru sekolah.Menurut Radzi, pekeliling yang akan berkuat kuasa pada 1 November terpakai kepada mana-mana pegawai perkhidmatan awam yang enggan divaksin tanpa alasan perubatan.“Pekeliling dari JPA, terpakai kepada semua pegawai awam termasuk guru yg tidak mahu vaksin tanpa alasan.“Bermula 1 November 2021, mana-mana pegawai perkhidmatan awam yang enggan vaksin (tanpa alasan perubatan) boleh ditamatkan perkhidmatan,” katanya dalam sebuah ciapan Twitter dengan menyertakan pautan terhadap pekeliling tersebut.Pada 18 Oktober, JPA dalam pekelilingnya berkata pegawai perkhidmatan awam Persekutuan yang gagal melengkapkan imunisasi Covid-19 boleh dikenakan tindakan tatatertib atau ditamatkan perkhidmatan apabila dasar baru berhubung imunisasi melibatkan penjawat awam dilaksanakan mulai 1 Novemer ini.Perkara itu dinyatakan dalam Pekeliling Perkhidmatan Bilangan 4 Tahun 2021 mengenai Dasar Pelaksanaan Imunisasi Covid-19 Bagi Pegawai Perkhidmatan Awam Persekutuan.Pekeliling yang ditandatangan Ketua Pengarah Perkhidmatan Awam Mohd Khairul Adib Abd Rahman itu turut menyebut pegawai boleh diarah untuk mendapatkan dos lengkap mulai tarikh tersebut.“Pada atau selepas 1 November 2021, mana-mana pegawai yang gagal mematuhi arahan ketua jabatan boleh menyebabkan pegawai dikenakan tindakan tatatertib atau ditamatkan perkhidmatan.”Sementara itu, sekiranya pegawai tidak dapat melengkapkan dos imunisasi Covid-19 atas faktor kesihatan, mereka boleh diarahkan untuk membuat pemeriksaan kesihatan dengan pengamal perubatan berdaftar.Mereka juga boleh diarahkan oleh ketua jabatan untuk membuat ujian pengesanan Covid-19 jika telah disahkan tidak layak menerima vaksinasi itu atas sebab kesihatan.Pekeliling itu menyatakan ketua jabatan juga boleh pada bila-bila masa mengarahkan mana-mana pegawai yang belum mendapatkan dos lengkap untuk membuat pemeriksaan kesihatan bagi menentukan status kesihatan mereka.Ketua jabatan juga boleh mempertimbangkan apa-apa kaedah sesuai untuk memastikan pelaksanaan dasar itu dalam menguruskan pegawai yang tidak mendapatkan vaksinasi lengkap termasuk mengarahkan mereka menjalani ujian pengesanan Covid-19 dengan kos ditanggung pegawai terbabit.Bagaimanapun, kos ujian pengesanan untuk mereka yang tidak layak menerima imunisasi atas faktor kesihatan akan ditanggung kerajaan.


Cikgu berkempen untuk Maszlee atau silibus murid?

Persoalan dibangkitkan berhubung kecenderungan politik seorang guru sekolah rendah yang baru-baru ini mendapat perhatian ramai berikutan videonya yang mengkritik Kementerian Pendidikan berhubung silibus sekolah kebangsaan.
Mohd Fadli Salleh, seorang guru matematik Tahun Satu yang mempunyai ramai pengikut di media sosial, telah secara terbuka membangkitkan isu silibus matematik terlalu tinggi.
Beliau juga turut membangkitkan beberapa isu lain termasuk bilangan murid yang terlalu ramai dalam kelas, bilangan subjek, dan berat beg sekolah di mana beliau berkata ia boleh membahayakan murid.
Kementerian Pendidikan baru-baru ini berkata tindakan tidak akan diambil terhadapnya, walaupun beberapa kali Fadli mengulangi beliau bersedia untuk dipecat atas kritikan yang dibuatnya.
Ketika ramai yang berkongsi kebimbangannya mengenai silibus mata pelajaran sekolah, namun beberapa hantaran beliau sendiri dilihat seolah-olah Fadli mempromosi agenda politik bagi bekas menteri pendidikan, Maszlee Malik.
Pengkritik beliau turut memberitahu beberapa pendirian guru itu tidak konsisten, seperti satu hantaran pada 2018 ketika beliau berkata tiada keperluan untuk mengubah silibus matematik Tahun Satu kerana ia selari dengan penilaian yang ada di negara-negara maju.
Bagaimanapun, berikutan peletakan jawatan Maszlee pada Januari 2020 dan selepas perubahan kerajaan selepas itu, Fadli kemudiannya mempersoalkan mengenai silibus mata pelajaran tersebut.
Fadli juga turut dilihat dalam banyak rakaman video yang secara terbuka menyatakan rasa kagumnya terhadap Maszlee yang merupakan ahli Parlimen Simpang Renggam dan kini menyertai PKR.
Kempen-kempen PKR juga turu menunjukkan pemimpin parti itu menyebut sikap Fadli terhadap pihak kerajaan.
Semakan di media sosial juga turut menunjukkan Fadli menyampaikan rasa keterujaannya terhadap kepimpinan Maszlee, menyifatkan bekas menteri itu sebagai seorang yang berfikiran terbuka  meskipun berkali-kali menegaskan dirinya tidak bercakap untuk bermain "politik”.
"Saya bukan nak kata saya sokong (Maszlee). Saya tak pernah sokong parti Dr Maszlee. Jujur saya kata saya tak suka parti dia. Tapi saya suka sikap dia bila dia ambil alih (KPM).
"Saya tak berpolitik saya (hanya) nak bercerita," katanya dalam satu siaran langsung di Facebook  pada malam Ahad lalu.
Bagaimanapun, Fadli baru-baru ini menolak jemputan Menteri Pendidikan Radzi Jidin untuk membincangkan isu yang dibangkitkannya.
Maszlee memenangi Pilihan Raya Umum ke-14 (PRU14) pada 2018 menggunakan tiket Bersatu.
‘Menteri kasut hitam’
Namun tempohnya menjadi menteri pendidikan tamat selepas prestasinya ketika memegang portfolio itu dipercayai mengecewakan Dr Mahathir Mohamad.
Maszlee pernah dikritik kerana memberikan tumpuan terhadap isu pakaian seragam sekolah selepas baru sahaja memegang portfolio tersebut, ketika masih banyak kebimbangan yang lebih besar disuarakan ibu bapa dan guru mengenai sistem pendidikan negara.
Pada 2018, Maszlee mengumumkan semua murid sekolah rendah dan menengah boleh memakai kasut hitam bermula tahun berikutnya, satu langkah yang menyebabkan ramai di media sosial menggelarnya sebagai "menteri kasut hitam".
Maszlee turut menimbulkan kemarahan dunia akademik apabila menerima jawatan presiden Universiti Islam Antarabangsa Malaysia.
Pengkritik berkata tindakan itu bertentangan dengan janji pilihan raya Pakatan Harapan (PH) untuk mengembalikan kebebasan dalam dunia akademik, dan menghapuskan cengkaman ahli politik dalam institusi pendidikan tinggi.
Maszlee yang mempertahankan tindakannya itu kemudian secara diam-diam mengundurkan diri daripada jawatan tersebut.
Dalam pada itu, Fadli terus memuji Maszlee, mengatakan beliau perlu kembali ke Kementerian Pendidikan.
"Kita perlukan pemimpin seperti ini, faham?"
"Tak kisahlah daripada parti mana-mana. Jangan pula twist (putar) kenyataan saya (seolah-olah) Cikgu Fadli suruh sokong parti Dr Maszlee. Tidak.
"Kita perlukan orang itu untuk memimpin, yang mampu mendengar. Saya hadir bukan atas kapasiti politik, tidak."


Masih diam diri berhubung tawaran bantuan Covid, Korea Utara catat hampir 200,000 kes demam

Kes demam di Korea Utara kekal di bawah 200,000 selama dua hari berturut-turut, sementara Pyongyang kekal berdiam diri terhadap tawaran bantuan untuk menangani Covid-19 dari Korea Selatan dan Amerika Syarikat (AS). Gelombang jangkitan Covid-19 diisytiharkan melanda negara itu pada 12 Mei lalu mencetuskan kebimbangan mengenai kekurangan vaksin, infrastruktur perubatan yang tidak mencukupi dan potensi krisis makanan di negara yang mempunyai 25 juta penduduk itu.Pada Sabtu, Presiden AS Joe Biden berkata Washington telah menawarkan vaksin Covid-19 kepada China dan Korea Utara, tetapi “tidak mendapat respons.”Korea Utara melaporkan 167,650 pesakit baru yang mengalami demam pada Isnin dan satu lagi kes kematian. Lebih 2.33 juta dari 2.81 juta kes kumulatif yang dilaporkan sejak akhir April lalu telah pulih setakat petang Ahad, kata KCNA. Setakat ini, angka rasmi kematian di negara itu adalah 68 orang.Walaupun tidak memberikan sebarang respons berhubung tawaran bantuan, Korea Utara berbangga tentang pencapaiannya dalam usaha menangani penularan virus di negara itu.“Kesedaran mengenai krisis dan tanggungjawab dalam memerangi jangkitan ini dipertingkatkan di setiap wilayah, sektor, tempat kerja di seluruh negara bagi mengekalkan pencapaian yang menggalakkan dalam usaha menangani wabak dan semua kemasukan wabak itu diperiksa melalui pelaksanaan ketat dan sekatan serantau,” kata KCNA.Korea Utara yang dilihat berdepan masalah kekurangan bekalan alat ujian dan saringan Covid-19, masih belum mengesahkan jumlah kes positif wabak itu. Sebaliknya, pihak berkuasa kesihatan hanya melaporkan bilangan pesakit yang mengalami simptom demam, menjadikan sukar untuk menilai skala gelombang Covid-19 di negara itu.Pihak berkuasa Korea Utara turut mengedarkan makanan dan ubat-ubatan ke seluruh negara, dengan pegawai perubatan tentera dikerahkan untuk membantu mengedarkan ubat-ubatan selain menjalankan pemeriksaan.KCNA berkata kilang farmaseutikal kini sedang “menyegerakan pengeluaran,” namun tidak menjelaskan ubat yang sedang dihasilkan.


Kes harian meningkat lepasi 31,400 jangkitan, 79 lagi korban

31,490 kes baru Covid-19 direkodkan hari ini menjadikan jumlah keseluruhan sebanyak 3,680,953 kes.Sebanyak 29,035 pesakit turut dilaporkan sembuh, menjadikan jumlah keseluruhan kes sembuh sebanyak 3,340,889.Ketika ini, 306,680 kes aktif direkodkan, dengan 294,242 atau 95.9% daripadanya sedang menjalani kuarantin kendiri.Dalam pada itu, 3,397  (1.1%) kes kini berada di pusat kuarantin sementara 8,668 (2.8%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 373 kes dan 223 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 59.2% dengan kes Covid-19 merangkumi 42.3% daripadanya.79 korban akibat wabak itu turut dilaporkan, termasuk 19 kes kematian sebelum tiba ke hospital.Ketika ini, kes keseluruhan kematian adalah sebanyak 33,384 orang.


Petronas tawar AS$460 juta beli kepentingan cabang tenaga hijau NTPC India

Petronas menawarkan 38 bilion rupee atau AS$460 juta (kira-kira RM2.06 bilion) untuk membeli 20% kepentingan cabang tenaga hijau bagi syarikat pengeluar tenaga terbesar India, NTPC, dalam perjanjian pertama seumpamanya itu, tiga sumber memberitahu Reuters.
Harga tawaran lebih tinggi berbanding 30 bilion rupee berdasarkan jangkaan awal NTPC apabila syarikat petroleum negara itu menyatakan hasrat terhadap NTPC Green Energy (NGEL) tahun lepas dan 78% melebihi pembida kedua tertinggi.
Ia menilai NGEL pada $2.3 bilion.
NTPC dan Petronas bagaimanapun belum memberi sebarang penjelasan mengenai perkara itu.
Sumber enggan namanya didedahkan kerana perjanjian itu masih belum dimuktamadkan.
Perjanjian itu kali pertama sebuah syarikat milik kerajaan India itu menawarkan kepentingan dalam cabang tenaga boleh diperbaharui dan dibuat ketika sektor berkenaan menarik pelaburan asing yang semakin meningkat.
Tenaga boleh diperbaharui adalah antara lima industri teratas India bagi dana luar negara pada tahun fiskal ini, mengambil bahagian 5% daripada semua aliran masuk bermula April hingga September 2022 berbanding 3.3% dalam tempoh sama tahun sebelumnya, demikian menurut data daripada kementerian perdagangan India.
Petronas mengatasi firma tempatan lain untuk meraih kepentingan itu dengan tawaran 27.52 rupee sesaham, kata seorang pegawai kerajaan, sumber industri dan seorang jurubank.
Pembida kedua tertinggi, REC Ltd, menawarkan 15.47 rupee sesaham, manakala Indraprastha Gas Ltd (IGL) meletakkan bidaan sebanyak 6.67 rupee sesaham, kata jurubank itu.
REC dan IGL juga belum mengeluarkan sebarang maklum balas.
NTPC merancang untuk menggunakan hasil jualan untuk mengembangkan perniagaan bukan fosilnya.
Syarikat itu memperuntukkan pelaburan lebih $30 bilion dalam tempoh 10 tahun akan datang untuk meningkatkan bahagian tenaga bukan fosil dalam portfolionya kepada 45% berbanding hanya 9.41% ketika ini.
Syarikat itu komited untuk menambah 60 gigawatt tenaga boleh diperbaharui menjelang 2032 pada jumlah kapasiti kumpulan 130 gigawatt pada tarikh tersebut.
NGEL akan memacu perniagaan bukan fosil syarikat induk itu.


Amerika Syarikat umum bantuan AS$30 juta kepada mangsa banjir Pakistan

Amerika Syarikat (AS) akan memberikan bantuan kemanusiaan bernilai AS$30 juta kepada Pakistan melalui Agensi Pembangunan Antarabangsa AS (USAID) ketika negara-negara lain terus menjanjikan bantuan untuk berjuta-juta mangsa banjir di Pakistan.
"Sebagai respons kepada permintaan bantuan kerajaan Pakistan, AS akan mengutamakan sokongan makanan yang diperlukan segera, air yang bersih, sanitasi, bantuan kewangan dan  tempat perlindungan," menurut kenyataan Kedutaan AS di Islamabad pada Selasa.
Kerajaan Kanada sebelum ini mengumumkan pembiayaan $5 juta untuk menyokong respons antarabangsa terhadap bencana alam itu manakala Azerbaijan menawarkan bantuan bernilai AS$2 juta dan Kesatuan Eropah (EU) AS$1.8 juta.
Turkiye, China, Emiriah Arab Bersatu (UAE) dan Qatar menghantar penerbangan kargo yang membawa barangan yang sangat diperlukan seperti paket makanan, khemah dan kit kebersihan diri.
Iran menghantar beribu-ribu khemah, permaidani dan selimut melalui sempadan tenggara Chabahar, menurut media Iran.
Kira-kira 33 juta orang terjejas akibat banjir yang melanda wilayah Sindh, Balochistan, Khyber Pakhtunkhwa dan Punjab.
Pertubuhan Bangsa-Bangsa Bersatu (PBB) pada Selasa melancarkan pelan kecemasan AS$160 juta untuk membantu Pakistan menangani krisis itu.
Bantuan itu menyasarkan kira-kira 5.2 juta orang yang paling mudah terjejas.
Setengah juta penduduk yang kehilangan tempat tinggal berlindung di kem-kem perlindungan, hampir satu juta rumah mengalami kerosakan dan 700,000 ternakan hilang dalam banjir, menurut jurucakap pejabat penyelarasan kemanusiaan PBB Jens Laerke.
Beliau berkata penyampaian bantuan terganggu apabila 3,500 kilometer jalan raya dan 150 jambatan mengalami kerosakan.


'Langkah demokrasi' bertanding atas tiket parti lain, kata pengerusi BN Pahang

Penyandang Parlimen Maran Ismail Abd Muttalib berhak bertanding di mana-mana platform yang dikehendakinya selepas digugurkan daripada mewakili Barisan Nasional (BN) pada Pilihan Raya Umum ke-15 (PRU15), kata Pengerusi BN Pahang Wan Rosdy Wan Ismail.
Menyifatkan tindakan timbalan menteri perumahan dan kerajaan tempatan itu yang diumumkan sebagai calon Perikatan Nasional (PN) sebagai "satu keraian demokrasi", Wan Rosdy berkata BN tidak boleh menghalang penyandang kerusi yang tidak dicalonkan bertanding atas tiket parti lain.
"Terpulang kepada dia (Ismail). Kita tak boleh nak halang sebab dia tidak dicalonkan (mewakili BN). Kalau dia berasakan layak mempertahankan kerusi yang pernah disandangnya, kita tak boleh buat apa sebab kita demokrasi," katanya kepada pemberita di Majlis Pelancaran dan Penyerahan Tapak Projek Penternakan Ayam Felcra di Sungai Damak Jeransang di Kuala Lipis hari ini.
Turut hadir Timbalan Menteri Pembangunan Luar Bandar Abdul Rahman Mohamad dan Ketua Pegawai Eksekutif Felcra Berhad Mat Roni Zakaria.
Pada Selasa, Pengerusi BN Ahmad Zahid Hamidi mengumumkan kerusi Parlimen Maran akan ditandingi Pengerusi Jawatankuasa Perpaduan, Kebajikan Masyarakat, Pembangunan Wanita dan Keluarga Pahang Shahaniza Shamsuddin, menggantikan Ismail yang menjadi ahli Parlimen di situ sejak  2004.
Pengumuman Ismail bertanding bagi PN dibuat Presiden PAS Abdul Hadi Awang pada majlis di Marang, Terengganu malam tadi, walaupun sebelum ini, PN telah menamakan Fazil Azmi Nadzri dari PAS sebagai calon kerusi tersebut.
Ismail juga dijangka mengadakan sidang media bersama Pengerusi PH Pahang Saifuddin Abdullah pada petang ini.
PRU15 akan diadakan 19 November ini, dan Suruhanjaya Pilihan Raya (SPR) menetapkan esok sebagai penamaan calon manakala 15 November hari pengundian awal.
Sementara itu, Rahman berkata ladang ternakan yang akan dibina di tanah seluas 20 hektar itu dijangka dapat menghasilkan 250,000 ekor ayam pada satu pusingan bersamaan dengan 1.5 juta ekor setahun.
"Saya turut berharap usaha Felcra mengusahakan program mega luar bandar akan memberikan impak besar pembekalan ayam segar tempatan selain menambah peluang pekerjaan kepada peserta Felcra dan meningkatkan sosioekonomi penduduk setempat," katanya.


Harga RON97, RON95 naik 3 sen manakala diesel turun

Harga petrol RON97 dan RON95, masing-masing naik sebanyak 3 sen seliter kepada RM2.01 dan RM1.71 seliter bagi tempoh 3 Oktober sehingga 9 Oktober ini.Bagaimanapun harga diesel pula turun sebanyak 1 sen seliter iaitu daripada RM1.71 seliter kepada RM1.70 seliter.Kementerian Kewangan berkata, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Daesh umum kematian pemimpin utamanya

Kumpulan jihadis Daesh berkata pada Rabu bahawa ketuanya Abu Hasan al-Hashimi al-Qurashi telah terbunuh dalam pertempuran dan mengumumkan penggantinya.
Jurucakapnya berkata, Hashimi, yang merupakan seorang warga Iraq, terbunuh "dalam pertempuran dengan musuh-musuh Allah”, tanpa menjelaskan tarikh atau punca kematiannya.
Komando Pusat Tentera AS (Centcom) berkata Hashimi telah terbunuh dalam operasi yang dilakukan oleh pemberontak Tentera Pembebasan Syria (FSA) di wilayah Daraa di selatan Syria pada pertengahan Oktober.
Wilayah Daraa dikawal oleh tentera kerajaan Syria dan pemberontak yang telah mencapai persefahaman dengan rejim.
Pada pertengahan Oktober, Damsyik berkata ia telah melancarkan operasi bersama terhadap Daesh bersama bekas pemberontak di selatan wilayah itu.
Jurucakap Majlis Keselamatan Negara AS John Kirby berkata: "Kami mengalu-alukan pengumuman bahawa seorang lagi pemimpin Daesh sudah mati.”
Bercakap dalam sebuah rakaman audio, jurucakap Daesh berkata Abu al-Hussein al-Husseini al-Qurashi telah dinamakan sebagai ketua baru kumpulan itu.
Qurashi merujuk kepada suku Nabi Muhammad, di mana ketua kumpulan itu mendakwa mereka adalah keturunannya.


Jawab siapa calon PM BN sebelum ambil kerusi, kata MIC kepada Umno

Belum selesai kemelut dalaman yang melanda Umno, kini parti itu dipersoalkan rakan komponen Barisan Nasional (BN), MIC, kerana membelakangi mereka dalam banyak keputusan selain menggesa parti Melayu itu menamakan siapa calon perdana menteri gabungan itu pada Pilihan Raya Umum ke-15 (PRU15) akan datang.Naib Presiden MIC Sivarrajah Chandran mengingatkan pimpinan tertinggi Umno supaya jangan terlalu sombong dan “syok sendiri” sehingga boleh meminta semua kerusi termasuk kerusi tradisi parti itu untuk ditandingi mereka.“Jawab dulu persoalan yang dibangkitkan oleh presiden MIC. Siapakah calon perdana menteri Barisan Nasional untuk PRU 15?,” soalnya dalam satu kenyataan hari ini.“Tetapkan jawapan untuk soalan ini terlebih dahulu sebelum kamu hendak menyentuh hal ehwal rakan komponen dan berunding kerusi-kerusi komponen bagi pihak MIC dan MCA.”Sebelum ini Presiden MIC SA Vigneswaran berkata, salah satu masalah yang perlu diselesaikan jika BN ingin bertarung bersendirian pada pilihan raya umum akan datang adalah siapa yang akan menjadi calon perdana menteri.“Jika kamu akan berperang, kamu memerlukan kapten.“Wajah siapa yang akan menghiasi poster untuk BN? Ini perlu diselesaikan. Kita tidak boleh bertanding pilihan raya dengan bendera tanpa kapten,” katanya seperti dilaporkan Malaysiakini semalam.Semalam, Ketua Puteri Umno Sungai Siput Norazura Abdul Karim berkata sudah sampai masanya MIC memberi laluan kepada partinya untuk bertanding di kerusi kerusi Parlimen Sungai Siput.Sungai Siput merupakan kerusi tradisi MIC yang pernah menjadi kubu kuat parti itu.Norazura berkata demikian susulan kegagalan MIC untuk merampas kerusi Sungai Siput di Perak bagi tiga pilihan raya umum (PRU) berturut-turut sejak 2008.Sivarrajah berkata, Umno perlu belajar menghormati rakan-rakan komponen dalam BN.“Bukan main lagi puji rakan-rakan komponen di Persidangan Agung Umno diatas kesetiaan dan sebagainya.“Tapi tak sampai dua hari kemudian, kamu hendak ‘tikam’ rakan komponen sebegini?” katanya.


392 kes libat varian membimbangkan dikesan, kata KP kesihatan

Sebanyak 392 kes positif Covid-19 melibatkan varian yang membimbangkan (VOC) dikesan di dalam negara bagi tempoh 25 September lepas hingga semalam, kata Ketua Pengarah Kesihatan Dr Noor Hisham Abdullah.Beliau berkata daripada jumlah itu, sebanyak 384 kes adalah daripada varian Delta (B.1.617.2) dan lapan lagi membabitkan varian Beta (B.1.351).Dr Noor Hisham berkata kajian mutasi “Spike Protein Covid-19” di Malaysia itu dijalankan enam konsortium iaitu Institut Biologi Molekul Perubatan Universiti Kebangsaan Malaysia (UMBI-UKM), Fakulti Perubatan Universiti Malaya (UM) dan Integrative Pharmacogenomics Institute (iPROMISE) Universiti Teknologi Mara.Turut terlibat ialah Pusat Penyelidikan dan Pendidikan Penyakit Berjangkit Tropika UM (Tidrec-UM), Institut Genom Malaysia dan Institut Penyelidikan Perubatan (IMR).Dr Noor Hisham berkata perkembangan terbaru itu menjadikan jumlah kumulatif kes yang dikategorikan sebagai VOC dan varian bawah pemerhatian (VUM) adalah sebanyak 2,252 kes.Dr Noor Hisham berkata daripada 2,252 kes yang dikesan, sebanyak 2,232 kes adalah VOC manakala 20 kes adalah varian mempunyai kepentingan (VOI).“Secara keseluruhan, sehingga kini terdapat 1,996 kes varian Delta, 222 kes varian Beta dan 14 kes varian Alpha berada dalam kategori VOC,” katanya.VUM terdiri daripada Theta, Kappa dan Eta selepas Pertubuhan Kesihatan Sedunia pada 30 Sept lepas meletakkannya dalam varian itu. Sebelum ini, ketiga-tiganya dikategorikan sebagai VOI.Kini, hanya Lamba (C.37) dan Mu (B.1.621) dikategorikan sebagai VOI.


PAS rela jadi pembangkang dari bekerjasama dengan kerajaan tak bersih, kata Hadi

PAS rela menjadi pembangkang jika Perikatan Nasional (PN) gagal mendapat majoriti mudah untuk membentuk kerajaan pada Pilihan Raya Umum ke-15 (PRU15), kata Presidennya Abdul Hadi Awang.
Beliau berkata parti itu mempunyai prinsip dan mahu kepimpinan bersih untuk menerajui kerajaan pasca PRU15.
"Kita sanggup jadi pembangkang, PAS jadi pembangkang berpuluh-puluh tahun tak jadi masalah. Kita tak mahu kerajaan tak bersih. Kita berprinsip, kita bukan parti yang hanyut," katanya kepada pemberita selepas Program Santai Petang Bersama Presiden PAS di Cheng di sini hari ini.
Beliau berkata demikian mengulas laporan mengenai kenyataan Setiausaha Agung PAS Takiyuddin Hassan berkenaan gabungan antara PN dan Barisan Nasional untuk membentuk kerajaan selepas PRU15 jika kedua-dua pihak gagal mendapat majoriti mudah membentuk kerajaan.
Suruhanjaya Pilihan Raya menetapkan 19 November ini sebagai hari pengundian bagi PRU15.


93 korban Covid-19 direkod, kes baru kembali jangkau 12,000

Malaysia merekodkan kes baru sebanyak 12,366 menjadikan kes keseluruhan Covid-19 meningkat sebanyak 939,899.Selangor kekal mencatat kes harian tertinggi sebanyak 5,524 disusuli Kuala Lumpur (1,580), Negeri Sembilan (970), Johor (793), Kedah (701), Sabah (657), Pulau Pinang (460), Sarawak (351), dan Melaka (309).Hanya Perlis (2) sahaja yang mencatatkan kes satu digit hari ini.Negara juga mencatat sebanyak 7,567 kes sembuh menjadikan jumlah keseluruhan kes sembuh meningkat kepada 798,955.Kes aktif dengan kebolehjangkitan pula kini berjumlah 133,703.Dalam pada itu, 924 pesakit ditempatkan di unit rawatan rapi (ICU) termasuk 448 orang memerlukan bantuan alat pernafasan.Malaysia turut mencatat 93 lagi korban akibat Covid-19, menjadikan jumlah mangsa yang maut meningkat kepada 7,241.


Speaker minta parti politik kemuka SD berhubung calon PM

Yang di-Pertua Dewan Rakyat Azhar Azizan Harun meminta parti politik yang menang jumlah kerusi substantial pada Pilihan Raya Umum ke-15 (PRU15), mengemukakan nama-nama parti dan ahli Parlimen bebas (sekiranya ada), yang bersetuju menganggotai gabungan yang mempunyai sekurang-kurangnya 112 kerusi, bagi menubuhkan kerajaan Persekutuan melalui surat akuan berkanun.
Beliau berkata perkara itu sudah beliau maklumkan kepada ketua-ketua dan setiausaha-setiausaha parti berkenaan, melalui surat yang diutuskan hari ini bagi menjunjung titah Yang di-Pertuan Agong Sultan Abdullah Sultan Ahmad Shah.
“Mereka juga diminta menamakan seorang daripada ahli Dewan Rakyat dalam gabungan mereka, yang diberi kepercayaan untuk menjadi perdana menteri ke-10 melalui surat akuan berkanun dari setiap ahli Dewan Rakyat yang menganggotai gabungan tersebut, yang dinyatakan dengan terang dan jelas,” katanya dalam kenyataan semalam.
Azhar berkata dokumen-dokumen tersebut perlu diserahkan ke Istana Negara selewat-lewatnya sebelum pukul 2 petang hari ini.
Terdahulu, Datuk Pengelola Bijaya Diraja Istana Negara Ahmad Fadil Shamsuddin dalam kenyataan semalam berkata Yang di-Pertuan Agong menerima maklum bahawa pada PRU15 semalam, tiada gabungan parti politik yang berjaya memperoleh majoriti mudah kerusi Parlimen.
Menurutnya, Yang di-Pertuan Agong menitahkan semua ketua parti politik dan gabungan parti politik yang mendapat jumlah kerusi yang banyak pada PRU15, memaklumkan kepada Istana Negara mengenai gabungan parti, dan menamakan calon perdana menteri yang dipersetujui untuk membentuk kerajaan baru sebelum 2 petang, esok.


Kos rawatan, vaksin Covid-19 diberi pelepasan cukai

Kos perbelanjaan rawatan dan vaksin Covid-19 bagi ibu bapa boleh mendapat pelepasan cukai di bawah perbelanjaan membiayai rawatan perubatan, keperluan khas dan penjagaan ibu bapa, demikian Dewan Rakyat diberitahu hari ini.Timbalan Menteri Kewangan II Mohd Shahar Abdullah berkata pelepasan cukai pendapatan bagi individu boleh dituntut sehingga jumlah maksimum RM8,000.Jelasnya, pelepasan cukai sebanyak RM1,000 bagi rawatan vaksinasi termasuk vaksin Covid-19 juga terpakai untuk individu pembayar cukai selain ahli keluarga termasuk anak dan isteri.“Sekiranya ibu bapa disahkan positif dan perlu menjalani rawatan termasuk vaksin, perbelanjaan itu boleh dituntut di bawah perbelanjaan perubatan ibu bapa,” katanya ketika menggulung perbahasan Rang Undang-undang Kewangan 2020, yang kemudiannya diluluskan dengan suara majoriti.Rang Undang-Undang Kewangan 2020 bertujuan meminda Akta Cukai Pendapatan 1967; Akta Cukai Keuntungan Harta Tanah 1976; Akta Setem 1949; Akta Petroleum (Cukai Pendapatan) 1967; Akta Cukai Aktiviti Perniagaan Labuan 1990; Akta Kewangan 2012; dan Akta Kewangan 2018.Terdahulu pada sesi perbahasan rang undang-undang itu, Jalaluddin Alias (BN-Jelebu) membangkitkan persoalan sama ada perbelanjaan vaksin Covid-19 bagi ibu bapa boleh digunakan untuk menuntut pelepasan cukai sebanyak RM1,000, susulan kanak-kanak dan remaja 18 tahun ke bawah tidak akan diberikan vaksin wabak itu.Menerusi Belanjawan 2021, kerajaan bercadang memperluaskan skop pelepasan cukai bagi perbelanjaan rawatan perubatan meliputi perbelanjaan vaksinasi yang dibuat oleh pembayar cukai bagi diri, pasangan dan anak terhad kepada RM1,000.Ini termasuk perbelanjaan vaksin pneumococcal, Human Papillomavirus (HPV), Influenza, Rotavirus, Varicella, Meningococcal, kombinasi tetanus-difteria-ciellular-pertussis dan Covid-19 apabila vaksin wabak itu telah tersedia.


Muhyiddin lancar Aku Janji Gabungan Rakyat Sabah

Perdana Menteri Muhyiddin Yassin hari ini melancarkan Aku Janji Gabungan Rakyat Sabah (GRS) untuk rakyat negeri ini bagi pilihan raya negeri ini.Beliau berkata Aku Janji itu berpaksikan hak Sabah, kepimpinan berintegriti, Wawasan Kemakmuran Bersama dan perpaduan rakyat Sabah.Menurutnya, Aku Janji itu akan dilaksanakan sekiranya gabungan itu terdiri daripada Perikatan Nasional (PN), Barisan Nasional (BN) dan Parti Bersatu Sabah (PBS) diberi kepercayaan untuk menerajui kerajaan negeri pada pilihan raya 26 Sept ini.Katanya Aku Janji itu perlu dilaksanakan demi pembangunan, kemajuan dan kehidupan lebih baik buat rakyat Sabah, selain sebuah komitmen menyeluruh semua parti dalam gabungan itu untuk terus memberikan perkhidmatan terbaik buat rakyat Negeri di Bawah Bayu itu.“Kenapa salinan Aku Janji diserah kepada saya selaku perdana menteri ialah kerana antara perkara tersenarai (dalam Aku Janji) ada hubung kait dengan urusan kerajaan persekutuan, sebahagian yang lain urusan kerajaan negeri…(Aku Janji ini) tawaran baru jauh lebih baik daripada Warisan untuk rakyat Sabah.“Ini suatu yang harus kita lakukan disebabkan antara lain Sabah miliki rakyat ramai yang sebahagian besarnya perlukan pembangunan dan kemajuan.“Rakyat Sabah seperti negeri lain masih perlukan pembelaan dan sokongan pelbagai peringkat kerajaan di negeri dan persekutuan,” kata Muhyiddin, yang juga Pengerusi PN, ketika melancarkan Aku Janji GRS di sebuah hotel, di Kota Kinabalu hari ini.Turut hadir Setiausaha Agung BN Annuar Musa, Timbalan Presiden PBS Radin Maleh, Presiden SAPP Yong Teck Lee, Presiden Star Dr Jeffrey Kitingan, Setiausaha Agung PAS Takiyuddin Hassan, Pengerusi BN Sabah Bung Moktar Radin dan Pengerusi PN Sabah Hajiji Noor.Muhyiddin berkata Aku Janji itu merupakan sebuah komitmen total daripada parti dalam gabungan GRS bagi mengangkat hidup rakyat ke tahap lebih tinggi terutama dalam menghadapi situasi sukar yang dibawa pandemik Covid-19.Beliau berkata Covid-19 membawa bencana yang begitu besar buat dunia dengan Sabah tidak terkecuali dan kesannya rakyat negeri ini sudah menjadi miskin akibat kelembapan sektor ekonomi, justeru sebuah komitmen besar diperlukan bagi mengatasi masalah itu.“Komitmen kita bukan biasa, ini sebuah komitmen luar biasa daripada kita bagi membantu rakyat menghadapi situasi sukar yang tidak pernah dihadapi (rakyat).“Bila semua parti ini mendukung perjuangan sama, percayalah kepada kami yang akan membentuk sebuah kerajaan yang prihatin buat rakyat Sabah. Kami bukan kerajaan lalu, janji tidak ditunai, kerajaan kawan saya (kerajaan negeri Sabah) bantuan Covid-19 sampai hari ini tidak sampai,” katanya.Sementara itu empat paksi yang terkandung dalam Aku Janji itu ialah Hak Sabah yang mengariskan tiga perkara termasuk memelihara dan terus memperjuangkan hak-hak negeri Sabah berlandaskan Perjanjian Malaysia 1963 (MA63).Dua perkara lain dalam paksi pertama berkenaan ialah membentuk Jawatankuasa khas Dewan Undangan Negeri (DUN) mengenai Hak Sabah serta  menubuhkan Majlis Petroleum Sabah dan Dana PetroSabah bagi memelihara kepentingan generasi akan datang.Paksi kedua pula ialah kepimpinan yang bersih, berintergriti, cekap, amanah dan mendahulukan rakyat Sabah serta membina keyakinan rakyat terhadap integriti penjawat awam Sabah.Teras ketiga adalah memastikan Wawasan Kemakmuran Bersama (WKB) 2030 sebagai tunjang yang menggariskan Sabah diberikan perhatian dalam usaha mengecilkan jurang pembangunan antara wilayah serta  menjana ekonomi tinggi dengan mengambil kira Revolusi Industri 4.0.Paksi yang keempat pula adalah perpaduan rakyat Sabah yang menggariskan tiga perkara termasuk memastikan kebebasan beragama, dasar perlembagaan negara dipertahankan dan memupuk semangat integrasi nasional dengan berpandukan kepada Rukun Negara.


Hadi disiasat berhubung dakwaan menghina PM, tindakan pertama terhadap pembangkang pasca PRU15

Polis membuka siasatan ke atas Abdul Hadi Awang berhubung kenyataan presiden PAS itu terhadap Perdana Menteri Anwar Ibrahim, di bawah undang-undang berkait jenayah penghinaan serta kandungan dalam talian yang pernah digunakan terhadap pengkritik dari Pakatan Harapan (PH) terhadap kerajaan Barisan Nasional (BN).
Polis Bukit Aman mengesahkan pihaknya menerima laporan polis berhubung dakwaan Anwar mempunyai kaitan dengan agen Israel.
Hadi disiasat mengikut Seksyen 504 dan Seksyen 500 Kanun Keseksaan kerana menghina dengan niat untuk memfitnah, serta Seksyen 233 Akta Komunikasi dan Multimedia 1998 yang berkait dengan kandungan dalam talian yang "lucah, tidak senonoh, palsu, mengancam atau jelik sifatnya dan menyinggung perasaan".
Siasatan tersebut disahkan sehari selepas Anwar mengarahkan polis bertindak terhadap mereka yang menyebarkan kenyataan "fitnah" terhadapnya termasuk dakwaan bahawa beliau adalah agen Israel, seperti yang dikatakan oleh Ketua Penerangan PKR Fahmi Fadzil.
Hadi sebelum ini menyatakan kesediaannya untuk disiasat polis berikutan amaran berulang kali oleh Fahmi dan pemimpin PH yang lain.
"Nak report (polis) report-lah, saya sedia pergi Bukit Aman tak apa," kata Hadi dipetik sebuah laporan Malaysiakini.
Siasatan terhadap Hadi dibuat pada hari yang sama calon Perikatan Nasional bagi kerusi Parlimen Padang Serai Azman Nasrudin, disoal siasat polis.
Azman sebelum ini membuat kenyataan menyindir kerjasama yang terjalin antara BN dan PH dalam membentuk kerajaan baru di peringkat persekutuan.


Poliklinik diserbu, 7 ditahan terlibat keluarkan sijil vaksinasi palsu

Polis menahan tujuh individu tempatan termasuk tiga wanita berumur lingkungan 20 hingga 35 tahun yang merupakan pekerja dan pemilik sebuah poliklinik dipercayai terbabit dalam aktiviti pemalsuan cara memperoleh dan mengeluarkan sijil vaksinasi secara tidak sah di Selangor.Ketua Polis Selangor Arjunaidi Mohamed berkata dalam serbuan di poliklinik berkenaan, polis turut merampas peralatan komputer yang dipercayai boleh digunakan untuk mengisi data pesakit ke dalam aplikasi MySejahtera.Beliau berkata walaupun poliklinik tersebut menerima vaksin Covid-19 daripada kementerian kesihatan Malaysia (KKM), namun kandungan botol vaksin dibuang dan dipulangkan kepada KKM sebagai tanda sudah dicucuk dan sijil vaksinasi dikeluarkan.Bercakap pada sidang media hari ini, Arjunaidi berkata modus operandi poliklinik itu adalah bagi individu yang tidak mahu menerima vaksin (antivaksin), mereka tidak akan disuntik tetapi hanya dikeluarkan sijil selepas dikenakan bayaran tertentu. Katanya pada peringkat awal, pelanggan akan dikenakan bayaran sehingga RM3,000 tetapi kemudiannya berdasarkan laporan yang diterima harganya turun kepada RM500.Beliau juga tidak menafikan terdapatnya persaingan harga dari kumpulan lain yang menawarkan perkhidmatan yang sama dan serbuan itu dilakukan susulan pesanan ringkas yang tular melalui aplikasi WhatsApp yang menawarkan khidmat pendaftaran vaksinasi menerusi aplikasi MySejahtera.“Hasil penelitian di dalam komputer riba yang dirampas mendapat terdapat 5,601 pesakit yang telah didaftarkan sebagai penerima vaksinasi ke dalam sistem MySejahtera dan siasatan lanjut sedang dijalankan bagi mengenal pasti jumlah yang didaftarkan tanpa menerima suntikan,” katanya.Arjunaidi berkata modus operandi yang digunakan dalam kes itu ialah dengan cara mendapatkan pelanggan melalui sebaran WhatsApp dan juga kenalan terdekat.Beliau berkata kertas siasatan telah dibuka di bawah Seksyen 269 Kanun Keseksaan serta 22 (d) Akta Pencegahan dan Pengawalan Penyakit Berjangkit 1988.


Sultan Kelantan buka istana untuk pemberian vaksin rakyat

Sultan Kelantan Sultan Muhammad V memperkenan supaya pintu Istana Balai Besar dibuka kepada rakyat jelata bagi tujuan kemudahan pelaksanaan program pemberian vaksin Covid-19.Pengelola Istana Diraja Kelantan Tengku Azmi Tengku Jaafar berkata Istana Balai Besar merupakan satu-satunya istana di Kelantan yang dibuka bagi tujuan tersebut.Beliau berkata, Program Vaksinasi Covid-19 Kebangsaan di Istana Balai Besar anjuran Pejabat Sultan Kelantan dengan kerjasama Jabatan Kesihatan Negeri Kelantan (JKNK) bagi Fasa Dua Pelan Pemulihan Negara (PPN) dilaksanakan lima hari, mulai hari ini.“Bagi program (vaksinasi) ini dalam Fasa Pertama PPN ia telah dilaksanakan pada 9 Jun lalu yang membabitkan seramai 350 penerima vaksin yang terdiri daripada pegawai-pegawai dan kakitangan Istana negeri Kelantan.“Sementara, bagi program kali ini, dijangka seramai 2,000 penerima dijangka akan menerima vaksin iaitu 1,000 penerima adalah rakyat jelata dan selebihnya adalah kakitangan dan kerabat-kerabat Istana Negeri Kelantan,” katanya ketika ditemui pemberita pada Program Vaksinasi Covid-19 Kebangsaan anjuran Pejabat Sultan Kelantan di Istana Balai Besar hari ini.Mengulas lanjut Tengku Azmi berkata Sultan Muhammad V juga memuji rakyat Kelantan yang telah mendaftar untuk menerima vaksin dan baginda turut menitahkan agar semua rakyat Kelantan sama ada di dalam atau di luar negeri supaya mengambil serius berkenaan peningkatan jangkitan Covid-19 di Kelantan serta negara ini.“Baginda juga menyeru semua rakyat memainkan peranan masing-masing dalam melindungi diri sendiri dan keluarga,” katanya sambil memaklumkan Sultan Muhammad V juga menzahirkan ucapan setinggi-tinggi penghargaan dan terima kasih kepada seluruh barisan hadapan yang terlibat terutamanya kakitangan kementerian kesihatan (KKM) dalam membendung penularan Covid-19.“Mereka tidak mengenal penat lelah berkhidmat untuk segenap lapisan masyarakat dan bertungkus lumus dalam memastikan kes yang mencanak naik ini dapat dilandaikan secepat mungkin.Dalam masa sama, Tengku Azmi turut memaklumkan Tengku Mahkota Kelantan Tengku Muhammad Faiz Petra juga amat prihatin terhadap masalah serta kekangan yang dihadapi oleh pihak KKM dalam memastikan kelancaran proses pemberian vaksin Covid-19.“Pada 23 Jun lalu, bertempat di Istana Balai Besar juga, Tengku Mahkota Kelantan telah mengampuni perkenan untuk mengurniakan sumbangan lima peti ‘Top Loading’ bagi tujuan kemudahan penyimpanan bekalan vaksin Covid-19 kepada Jabatan Kesihatan Negeri Kelantan,” katanya.Malah, Tengku Azmi berkata beberapa program lain juga sedang dalam perancangan pihaknya dan akan diadakan di Istana Balai Besar termasuk program penyerahan bakul makanan kurniaan baginda kepada penduduk Kelantan yang terjejas akibat pandemik Covid-19.


Penumpang terjejas gangguan LRT akan terima pampasan pas dilanjut sah laku

Prasarana Malaysia Bhd (Prasarana) akan memberi pampasan kepada pengguna transit aliran ringan (LRT) yang terjejas akibat gangguan perkhidmatan dengan melanjutkan tempoh sah laku pas, kata Menteri Pengangkutan Wee Ka Siong.
Beliau berkata lanjutan tempoh sah laku pas itu seperti My50, iaitu pas tanpa had untuk pengguna perkhidmatan Rapid KL, akan bergantung kepada pihak pengurusan Prasarana.
"Kami melihat tidak adil jika seminggu tidak boleh guna (LRT) tetapi tetap membayar. Tempoh sah laku akan dilanjutkan, berapa lama bergantung kepada pengurusan Prasarana.
"Saya telah dapat kepastian daripada Prasarana, itu yang akan dilakukan," katanya dalam sidang media berhubung isu gangguan perkhidmatan LRT laluan Kelana Jaya, di Petaling Jaya hari ini.
Prasarana telah mengumumkan 16 stesen LRT dari Kelana Jaya hingga Stesen Ampang Park digantung operasi selama tujuh hari bermula 9 November lepas ekoran gangguan sistem.


NGO gesa kerajaan Selangor utamakan pemberian vaksin kurangkan risiko jangkitan

Badan bukan kerajaan (NGO) Penggerak Komuniti Negara (PKN) menggesa kerajaan Selangor mengutamakan usaha pemberian vaksin berbanding program saringan besar-besaran yang dilaksanakan di negeri itu bagi mengurangkan risiko jangkitan Covid-19.Setiausaha PKN Selangor Muhamad Shazlee Muhamad Nazlee berkata program vaksinasi negeri itu mampu menjadi lebih efisien.“Kerajaan negeri Selangor tidak seharusnya membazirkan duit rakyat Selangor untuk program saringan memandangkan pemberian vaksin adalah langkah terbaik bagi mengurangkan risiko jangkitan Covid-19,” katanya dalam satu kenyataan hari ini.Shazlee turut mempersoalkan mengapa Selangor tidak mengambil contoh kerajaan Pulau Pinang yang turut ditadbir pembangkang Pakatan Harapan (PH) yang mampu menjalankan pemberian vaksin secara cepat dan tersusun dengan kerjasama kerajaan persekutuan.“Saya percaya, melalui pengurusan yang lebih sistematik, perkara ini adalah tidak mustahil.“Apa yang penting adalah untuk kerajaan Selangor mengenepikan perbezaan politik dan menjadikan kesihatan rakyat Selangor sebagai fokus terutama dalam pentadbiran hari ini,” katanya.Ulasan Shazlee hari ini juga adalah susulan daripada pertikaian yang timbul mengenai kos vaksin untuk pekerja industri di bawah program Pikas yang dilancarkan kementerian perdagangan antarabangsa dan industri yang hanya mengenakan caj sebanyak RM45 bagi setiap pekerja.Sementara di bawah program vaksinasi industri Selangor yakni Selvax, kos suntikan lengkap dua dos seorang pekerja adalah sebanyak RM350.Ahli Dewan Undangan Negeri (Adun) Lembah Jaya Haniza Talha pada hari Sabtu telah mendesak Menteri Besar Amirudin Shari untuk mengkaji semula caj yang dikenakan tersebut, mengatakan harga itu terlalu tinggi dan akan melambatkan usaha untuk negeri itu mencapai imuniti kelompok.Haniza, juga berkata harga tersebut jelas membebankan pihak majikan yang perlu mengeluarkan kos suntikan bagi pekerja masing-masing.“Dalam situasi pandemik yang mencabar ini, adalah tidak wajar mana-mana pihak mengambil kesempatan dan meraih keuntungan berlipatganda daripadanya,” katanya dalam sebuah kenyataan.Amirudin sebelum ini berkata bahawa caj yang lebih tinggi itu adalah berikutan kos-kos lain termasuk pembayaran kakitangan dan pusat vaksinasi.


NGO selar keputusan Terengganu galak poligami kepada golongan tidak berkemampuan

Sister in Islam (SIS) menyelar keputusan kerajaan Terengganu memberi kelonggaran kepada suami berpoligami memohon rumah mampu milik (RMM) dengan syarat pendapatan tidak melebihi RM2,500, menyifatkan ia sebagai satu tindakan tidak bertanggungjawab malah menggalakkan poligami dalam kalangan individu tidak berkemampuan.SIS menyatakan kegusarannya dan berkata keputusan itu tidak masuk akal oleh kerajaan negeri kerana dengan jumlah pendapatan suami sebanyak RM2,500, ia tidak cukup untuk menafkahi isteri lebih dari seorang.“Secara logiknya, RM2,500 itu dipecahkan untuk membayar nafkah isteri-isteri, anak-anak, bil api, membeli barangan dapur dan lain-lain jadi, adakah RM2,500 itu mencukupi?“Justeru, tindakan kerajaan negeri Terengganu ini langsung tidak bertanggungjawab dan tidak mengambil kira pecahan perbelanjaan suami untuk keluarganya,” katanya dalam sebuah kenyataan.Kritikan SIS tampil susulan kenyataan Exco Kerajaan Tempatan, Perumahan, Kesihatan dan Alam Sekitar Terengganu Dr Alias Razak pada 19 November yang antara lain berkata kelonggaran itu antara kaedah kerajaan bagi menyelesaikan masalah kediaman dihadapi rakyat terutama yang mempunyai lebih daripada seorang isteri.Selain nilai ambang pendapatan, Alias turut berkata pemohon yang terpilih akan ditemuduga bagi mengelakkan pilih kasih dalam pengagihan rumah.Dalam pada itu SIS merujuk kes permohonan poligami di Mahkamah Syariah pada 2019 mengenai syarat mahkamah dalam berpoligami, mempertikaikan ketidakadilan yang boleh berlaku jika skim permohonan rumah tersebut dijalankan.“Antara syarat yang mahkamah perlu pertimbangkan adalah sama ada pemohon poligami boleh berlaku adil di kalangan isteri-isteri, iaitu menyamaratakan di antara para isteri dalam aspek material (nafkah zahir) meliputi tempat tinggal, makan minum, pakaian dan sebagainya.“Jelas menunjukkan bahawa syarat untuk berpoligami perlu menyamaratakan dari aspek tempat tinggal. Jika rumah dibeli di bawah skim ini, si suami hanya boleh membeli sebuah rumah, dan hanya seorang daripada isterinya dapat menduduki rumah tersebut. Adakah ini kira adil?”Selain itu, katanya, kebanyakan isu perkahwinan poligami adalah kegagalan suami berlaku adil dalam pemberian nafkah kepada keluarganya, malahan menjadi punca utama perceraian.SIS turut berkata kelonggaran itu dibimbangi akan menggalakkan lebih ramai suami berpoligami walaupun tidak berkemampuan dari segi kewangan.Menurut SIS, kajiannya bersama beberapa penyelidik Universiti Kebangsaan Malaysia (UKM), Universiti Sains Malaysia (USM) dan Universiti Malaya (UM) mendapati mendapati kebanyakan lelaki berpoligami tidak mampu memenuhi nafkah zahir dan nafkah batin yang mendasari semua jenis perkahwinan.Dalam kajian bertajuk “The Impact of Polygamy on Muslim Families in Peninsular Malaysia” yang dijalankan dari 2007 hingga 20212, tinjauan mendapati 40% suami mengaku mengurangkan perbelanjaan kepada anak-anak, isteri dan keperluan rumah yang lain selepas berpoligami.Kajian melibatkan 1,224 responden itu juga turut mendapati selepas poligami 44% isteri pertama mula bekerja, bekerja lebih masa dan mencari kerja sampingan untuk menampung perbelanjaan selepas suami berpoligami, 64% isteri pertama mengaku suami tidak mengikut giliran yang ditetapkan atau tiada langsung giliran diberi dan 77% anak isteri pertama tidak berpuas hati dengan aturan giliran bapa mereka.Dalam pada itu, SIS turut mempersoalkan keputusan tersebut yang disifatkan mengesampingkan golongan yang lebih utama diberikan perhatian akibat pandemik Covid-19 lebih-lebih lagi golongan rentan seperti ibu bapa tunggal yang terpaksa berdepan masalah kerana tidak memiliki dokumen penting dan hanya mampu bekerja separuh masa.“Ibu bapa tunggal mengalami kesusahan dalam memohon bantuan kewangan dari kerajaan di mana mereka diminta untuk menyediakan sijil cerai atau sijil kematian pasangan.“Mengambil kira pengalaman realiti kehidupan perempuan dan ibu tunggal, amatlah penting agar kerajaan negeri Terengganu berfikiran secara realistik dan bukan hanya memikirkan cara-cara untuk menyenangkan poligami bagi para suami.”


Pakar PBB sambut baik keputusan Malaysia mansuh hukuman mati mandatori

Pakar hak asasi manusia Pertubuhan Bangsa-Bangsa Bersatu (PBB) menyambut baik keputusan kerajaan untuk membatalkan hukuman mati mandatori bagi pelbagai jenayah berat.
Mereka berkata keputusan itu dapat menyelamatkan nyawa 1,300 banduan daripada hukuman mati.
“Keputusan itu menyokong trend global ke arah pemansuhan sejagat. Hukuman mati tidak sesuai dengan maruah dan prinsip asas hak asasi manusia,” memetik kenyataan yang diterbitkan di laman sesawang Pejabat Pesuruhjaya Tinggi PBB untuk Hak Asasi Manusia (OHCHR) pada Selasa.
Parlimen Malaysia telah meluluskan Rang Undang-undang Pemansuhan Hukuman Mati Mandatori 2023.
Pemenjaraan bagi suatu tempoh dengan sebatan dilihat sebagai hukuman gantian paling sesuai bagi 11 kesalahan yang membawa hukuman mati mandatori.
Menurut pakar itu, undang-undang baharu berkenaan akan terpakai secara retroaktif, membenarkan mereka yang dihukum mati untuk mengemukakan semakan semula hukuman dalam tempoh 90 hari.
“Dengan keputusan ini, Malaysia menghantar isyarat kuat menyokong pemansuhan hukuman mati di rantau yang kerap mengenakan hukuman mati untuk pelbagai jenayah seperti kesalahan berkaitan dadah,” kata pakar.
Keputusan itu diharapkan merintis jalan kepada pemansuhan sepenuhnya hukuman mati di Malaysia, dan akhirnya di seluruh rantau ini.
“Sementara menunggu pelaksanaan sepenuhnya undang-undang ini dalam beberapa bulan akan datang, kami akan terus menyokong Malaysia dalam usahanya ke arah pemansuhan, termasuk menyokong ratifikasi dan pelaksanaan ‘Second Optional Protocol to the International Covenant on Civil and Political Rights’, bertujuan untuk pemansuhan hukuman mati,” menurut kenyataan itu.


Tanpa limau atau tarian singa, Tahun Baru Cina dicemari lumpur, selut

Langit cerah dan awan putih yang berarak di Telemong di Karak, Pahang seakan tidak memahami isi hati Ho Kai Yip yang masih cuba menelan realiti bencana di kampungnya.Warga emas berusia 56 itu baru mengalami musibah yang terburuk dalam hidup apabila rumahnya ditenggelami banjir pada Disember lepas.Tiada apa yang tinggal dalam rumah tersebut yang terletak berhampiran sebatang sungai, selepas segala harta benda milik keluarga Ho dihanyutkan banjir.Di ruang antara dinding dan atap rumah itu, kelihatan tilam yang tidak diketahui pemiliknya.“Setiap tahun kami akan makan besar di rumah ini pada tahun baru.“Sebelum perintah kawalan pergerakan, anak-anak akan balik dari Singapura dan meraikannya dengan kami,” katanya kepada MalaysiaNow.Banyak masa yang diambil untuk kerja-kerja pembersihan rumah Ho Kai Yip ketika ia ditenggelami banjir Disember lalu.Katanya, perayaan akan disambut bersama komuniti setempat dengan bersemangat setiap tahun, namun tahun ini kemeriahan Tahun Baru Cina tidak terlintas di fikirannya.Perayaan itu sinonim dengan kemeriahan gong, tarian singa, ang pau dan limau.Tetapi bagi Ho dan keluarga, hanya lumpur dan selut menemani sambutan tahun baru kali ini.Kesibukan menyediakan jamuan dan perayaan digantikan dengan kerja mengorek lumpur dan membersih rumah.“Sekarang ini, kami hanya fikir macam mana keadaan rumah. Nak tinggal di mana pun tak tahu,” katanya yang menumpang rumah jiran berhampiran.Sukar mengagak raut muka Ho kerana pelitup muka yang dipakainya, namun nada suaranya menyingkap rasa hiba lelaki itu.Antara barangan rumah Ho Kai Yip yang diselaputi selut banjir.Ho dan isteri bekerja sebagai penoreh getah sejak muda masih tiada waktu untuk melihat ladang getahnya kerana terlalu sibuk dengan rumah mereka yang rosak teruk.Jalan menuju ladang getah itu juga mendap akibat lebihan air.Ia bermakna Ho tidak boleh memandu kenderaannya untuk memasuki ladang getah.Isteri dan anak bongsunya dihantar menumpang rumah saudaranya di Kuala Lumpur selepas kejadian banjir itu.Bertambah malang apabila kedua-dua anak lelaki mereka pula kehilangan punca pendapatan dan terpaksa pulang ke kampung selepas pandemik Covid-19 melanda.Rumah setingkat milik keluarganya masih utuh.Di kelilingi bukit-bukau yang menghijau dan ladang kelapa sawit kawasan itu mempunyai suasana kampung yang tenang dan damai.Namun kini jalan masuk ke kawasan berkenaan dipenuhi lumpur dan kayu balak yang tersadai.Seperti Ho, rumah-rumah lain turut terjejas teruk.Kawasan itu mempunyai kira-kira 12 rumah.Dua daripada rumah itu hanyut tanpa meninggalkan jejak.Ho bernasib baik kerana beberapa kumpulan sukarelawan membantu membersihkan selut sedalam satu kaki di dalam rumahnya.Ho melihat kawasan rumahnya selepas banjir reda. Sekurang-kurangnya 12 rumah di kawasan itu terjejas teruk akibat banjir.Ketika ditemui, dia dan dua orang anak lelakinya masih tekun membuang lumpur dan membersihkan ruang dalam rumah.Mengenakan baju T, seluar pendek dan kasut but, mereka menggunakan kereta sorong dan penyodok dan meneruskan kerja pembersihan tanpa dibantu sesiapa.Lumpur masih memenuhi ruang sebuah bilik.Kelihatan seakan usaha pembersihan akan mengambil masa yang cukup lama dan akan memerah kudrat ketiga-tiga beranak itu.“Saya ada menerima bantuan RM1,500. Saya ada dengar mengenai bantuan lebih RM10,000 tetapi saya tak tahu macam mana hendak mohon.“Tanya ketua kampung pun dia tak tahu,” katanya merujuk kepada pengumuman Perdana Menteri Ismail Sabri Yaakob pada tahun baru mengenai bantuan kepada mangsa banjir.Sesekali kedengaran bunyi enjin motor dan lori yang keluar masuk di kawasan itu memecah kesunyian.Paip air di depan rumahnya bocor akibat kayu-kayan yang hanyut, mengeluarkan air tanpa henti.Banjir ini akan meninggalkan kesan yang dalam terhadap Ho dan ribuan mangsa lain.Lama selepas surutnya air, bau busuk lumpur akan terus menghantui kawasan itu dan memori Tahun Baru Cina keluarga Ho.Hanya azam untuk meneruskan kelangsungan hidup demi keluarga mampu menguatkan Ho untuk menghadapi kehidupan pada hari-hari mendatang.


KL, Perak dan Kedah catat penurunan tanah rizab Melayu, kata menteri

Menteri Sumber Asli, Alam Sekitar dan Perubahan Iklim Nik Nazmi Nik Ahmad mendedahkan terdapat penurunan dalam tanah rizab Melayu di Kuala Lumpur, Perak dan Kedah berdasarkan kutipan data pihak berkuasa negeri di Semenanjung Malaysia.
Bagaimanapun katanya, kawasan tanah yang diwartakan sebagai rizab Melayu menyaksikan peningkatan sebanyak 0.67% tahun lalu, daripada 4.963 juta hektar kepada 4.996 juta hektar pada tahun lalu.
"Setiap negeri mencatat peningkatan tanah rizab Melayu kecuali Kedah, yang menurun daripada 721,888.93 hektar kepada 716,537 hektar, Kuala Lumpur, daripada 1,003 hektar kepada 999 hektar dan Perak, daripada 953,042 hektar kepada 953,040 hektar.
"Negeri-negeri lain semua mencatat peningkatan termasuklah jumlah besar tanah rizab Melayu di seluruh Semenanjung Malaysia," katanya ketika menjawab soalan Ismail Abd Muttalib (PN-Maran) di Dewan Rakyat hari ini.
Ismail ingin tahu mengenai berapa jumlah keluasan asal tanah rizab Melayu mengikut negeri di Semenanjung Malaysia.
Menurut Perlembagaan Persekutuan, tanah merupakan bidang kuasa kerajaan negeri.
Dalam pada itu, Nik Nazmi berkata, pihak berkuasa negeri perlu menggantikan keluasan kawasan yang dibatalkan dengan tanah-tanah lain yang sama jenis dan luasnya sebagai rizab Melayu.
Ketika menjawab soalan tambahan Ismail, Nik Nazmi berkata tiada keperluan untuk membentang kertas putih berhubung isu tanah rizab Melayu.
Katanya, selain faktor keluasan, aspek nilai tanah turut diambil kira oleh kerajaan negeri dalam membuat penggantian tanah rizab.
Ahli Parlimen Setiawangsa itu berkata, kerajaan akan mengkaji mekanisme untuk mempertahankan jumlah tanah rizab Melayu di Kuala Lumpur yang menyaksikan jumlahnya berubah-ubah sejak rekod terawal pada 1986.


Bantahan meningkat, Ismail sertai penentangan terhadap Zahid untuk sokong Anwar sebagai PM

Perdana menteri sementara Ismail Sabri Yaakob kini turut menyertai gelombang bantahan yang disuarakan pemimpin Umno terhadap Ahmad Zahid Hamidi susulan tindakan presiden parti itu yang sedang berusaha mendapatkan sokongan ahli Parlimen Barisan Nasional (BN) bagi menyokong Anwar Ibrahim sebagai perdana menteri.
Naib presiden Umno itu menghantar mesej peribadi menyatakan pendiriannya dalam kumpulan WhatsApp pemimpin bahagian parti, mengatakan beliau akan menentang sebarang tindakan untuk bekerjasama dengan Pakatan Harapan (PH).
 "Saya sedia dipecat. Tetap tidak akan bersama PH,"  kata Ismail, dalam sebuah tangkap layar yang disiarkan oleh anak perempuannya, Nina Sabri di Instagram.
Mesej itu dihantar oleh beliau pada 1.32 tengah hari tadi, sejurus selepas beliau menyertai Zahid dan pemimpin Umno lain untuk bertemu Anwar dan beberapa pemimpin utama PH di Hotel Seri Pacific, Kuala Lumpur.

Pendirian Ismail itu dilihat senada dengan Ahli Parlimen Sembrong Hishammuddin Hussein yang turut menyatakan kesediaannya untuk dipecat kerana menolak kerjasama dengan PH.
Terdahulu, ketua Umno bahagian turut berkumpul di Kuala Lumpur untuk menyatakan bantahan mereka terhadap rundingan Zahid dengan Anwar, mengatakan ia melanggar ketetapan yang dibuat oleh perwakilan Umno tahun lalu yang tidak memutuskan tiadak kerjasama dengan Anwar atau DAP.
Zahid kini berdepan tekanan hebat daripada pimpinan Umno dan akar umbi parti itu supaya beliau meletakkan jawatan sebagai pengerusi BN dan presiden Umno selepas parti itu mengalami kekalahan teruk dalam pilihan raya umum Sabtu lalu.


Kerajaan patut benarkan mahkamah putuskan pertikaian kalimah Allah, kata Muhyiddin

Bekas perdana menteri Muhyiddin Yassin berkata kerajaan sepatutnya membenarkan mahkamah menyelesaikan pertikaian mengenai penggunaan kalimah Allah.
Ia berikutan pengumuman Putrajaya minggu ini kerajaan menarik balik rayuannya untuk mencabar keputusan Mahkamah Tinggi pada 2021 yang membenarkan penganut Kristian menggunakan kalimah itu dalam penerbitan agama mereka.
“Sekiranya keputusan mahkamah masih tidak berpihak kepada kerajaan selepas proses rayuan selesai, maka wajarlah bagi pihak kerajaan meminda undang-undang berkenaan demi memastikan tujuan undang-undang tersebut dikuatkuasakan, iaitu untuk menjamin keharmonian hubungan antara masyarakat berbilang agama dan memelihara ketenteraman awam di negara ini dapat dicapai,” kata Muhyiddin dalam satu kenyataan.
Pada 10 Mac 2021, Mahkamah Tinggi membuat keputusan membenarkan permohonan semakan kehakiman yang difailkan Jill Ireland Lawrence Bill, wanita suku kaum Melanau dari Sarawak yang beragama Kristian.
Beliau memohon pengisytiharan mahkamah bahawa hak perlembagaannya dicabuli apabila Kementerian Dalam Negeri pada 2008 merampas CD dan buku agama Kristian menggunakan kalimah"Allah" di bawah Seksyen 9 (1) Akta Mesin Cetak dan Penerbitan 1984.
Keputusan mahkamah itu diikuti dengan rayuan yang difailkan oleh Putrajaya, pada ketika itu di bawah kerajaan Perikatan Nasional (PN) yang diketuai oleh Muhyiddin.
Bagaimanapun, Menteri Dalam Negeri Saifuddin Nasution mengesahkan kerajaan tidak meneruskan rayuan itu.
Ini sekali gus mencetuskan kritikan daripada kumpulan Islam termasuk daripada bekas menteri agama Islam, Zulkifli Mohamad al-Bakri, yang mengatakan rayuan terhadap keputusan Mahkamah Tinggi itu berdasarkan pendirian jawatankuasa yang bertanggungjawab mengeluarkan fatwa di peringkat kebangsaan, serta titah Sultan Johor dan Sultan Selangor.
Muhyiddin, yang merupakan menteri dalam negeri sewaktu penggal pertama kerajaan Pakatan Harapan (PH) pimpinan Dr Mahathir Mohamad, turut mendedahkan bahawa seorang menteri tertentu daripada DAP menghubungi kementeriannya meminta Putrajaya menyelesaikan kes Jill di luar mahkamah.
“Saya tidak bersetuju dengan permintaan ini kerana apa yang dimaksudkan dengan penyelesaian di luar mahkamah itu ialah KDN menarik balik perintah rampasan cakera padat risalah agama Kristian yang mengandungi kalimah Allah.
“Pendirian KDN pada masa itu ialah kes ini mesti diputuskan oleh mahkamah mengikut proses undang-undang. Antara hujah utama KDN pada masa itu ialah penyebaran risalah agama Kristian yang mengandungi kalimah Allah boleh menimbulkan kegusaran dalam kalangan umat Islam dan ini berkemungkinan menggugat ketenteraman awam dan keselamatan negara,” kata Muhyiddin.
Semalam, Perdana Menteri Anwar Ibrahim mempertahankan keputusan menarik balik rayuan itu dengan berkata larangan ke atas orang bukan Islam daripada menggunakan kalimah Allah dalam bahan agama mereka masih kekal.
"Ini khusus dalam kes Sarawak…ia tidak terpakai seperti di Melaka atau Pulau Pinang atau Selangor...itu kena faham," katanya.
Sementara itu, Saifuddin berkata kes Jill Ireland mempunyai kaitan dengan rampasan bahan-bahannya, dan menggesa orang ramai untuk melaporkan sebarang penerbitan yang menyalahi undang-undang yang boleh mengancam ketenteraman awam.


Anwar mulakan tugas secara rasmi di Perdana Putra

Perdana Menteri Anwar Ibrahim hari ini memulakan tugas secara rasmi di Perdana Putra di sini.
Ketibaan Anwar di blok utama bangunan Perdana Putra yang menempatkan Pejabat Perdana Menteri kira-kira 9.55 pagi disambut Ketua Setiausaha Negara Mohd Zuki Ali.
Turut hadir Ketua Pengarah Perkhidmatan Awam Mohd Shafiq Abdullah, Peguam Negara Idrus Harun, Ketua Polis Negara Acryl Sani Abdullah Sani dan Panglima Tentera Darat Zamrose Mohd Zain.
Anwar yang mengenakan baju Melayu lengkap bersamping kemudian mengimbas kad perakam waktu di pejabatnya di Aras 5 bangunan berkenaan.
Ahli Parlimen Tambun itu kemudian mengaminkan doa yang dipimpin Pegawai Integriti Jabatan Perdana Menteri (JPM) Muhd Redza Ahmad sebelum menandatangani Buku Selamat Datang.
Terdahulu, Anwar sempat melambai tangan ke arah pengamal media yang "berkampung" di luar pekarangan Perdana Putra menunggu ketibaan beliau untuk memasuki Pejabat Perdana Menteri.
Beliau turut beramah mesra dengan penjawat awam yang menunggu ketibaan beliau di lobi Perdana Putra.
Anwar, 75, mengangkat sumpah sebagai perdana menteri ke-10 di hadapan Yang di-Pertuan Agong Sultan Abdullah Sultan Ahmad Shah semalam.
Pada sidang media sulungnya sebagai perdana menteri, Anwar menegaskan kerajaan perpaduan yang dibentuk dengan penyertaan beberapa parti akan memastikan kestabilan negara dan ekonomi serta menjunjung semangat Perlembagaan Persekutuan.
Beliau berkata tiga komponen terbesar yang membentuk kerajaan perpaduan adalah Pakatan Harapan (PH), Barisan Nasional (BN) dan Gabungan Parti Sarawak (GPS).


Ahli parlimen Asean kecam junta Myanmar laksana hukuman mati ke atas tahanan politik

Pelaksanaan hukuman mati ke atas empat tahanan politik oleh junta tentera di Myanmar adalah perbuatan paling kejam, kata ahli-ahli parlimen Asean semalam selepas media kerajaan itu mengumumkan bahawa hukuman mati telah dijalankan pada tarikh yang tidak diketahui di Penjara Insein, Yangon.
Hukuman mati terhadap empat lelaki itu - Phyo Zeya Thaw, bekas anggota Parlimen Liga Demokratik Kebangsaan (NLD); aktivis terkemuka Kyaw Min Yu, yang juga dikenali sebagai 'Ko Jimmy'; Aung Thura Zaw; dan Hla Myo Aung - yang kesemuanya didakwa di bawah undang-undang antikeganasan, merupakan hukuman mati pertama dilaksanakan oleh mahkamah di Myanmar sejak 1988, menurut Amnesty International, yang sehingga kini menganggap negara itu sebagai telah menghapuskan hukuman mati.
Pelaksanaan hukuman mati yang mengejutkan dunia itu dilaporkan secara meluas dan menerima kecaman antarabangsa.
Dalam satu kenyataan yang mengutuk pelaksanaan hukuman itu berkata perbuatan itu harus dilihat sebagai percubaan oleh tentera Myanmar untuk membenarkan secara sah pembunuhan politik.
“Masyarakat global, dan semua anggota Asean khususnya, harus bangkit dan sedar bahawa pembunuhan itu mencerminkan sifat sebenar rejim keganasan tentera Myanmar di negara itu,” kata Eva Sundari, bekas anggota Dewan Perwakilan Rakyat di Indonesia dalam kenyataan yang sama.
Kenyataan itu turut memetik Tom Villarin, bekas ahli parlimen Filipina yang sependapat dengan Eva Sundari dan berkata kesemua yang dituduh oleh junta tentera dibicarakan secara rahsia, tidak adil dan berat sebelah tanpa perlindungan undang-undang.
“Ramai tahanan politik diseksa dan menerima pelbagai bentuk layanan kejam, tidak berperikemanusiaan atau menjatuhkan maruah, dan kini terdapat berpuluh-puluh banduan di penjara Myanmar yang boleh dihukum bunuh pada bila-bila masa,” katanya.
Sementara itu, Ahli Parlimen Malaysia Charles Santiago berkata perkembangan terkini itu menunjukkan satu lagi peningkatan dalam kekejaman junta, yang timbul berikutan mereka berasa bebas daripada hukuman yang sebahagian besarnya tercetus akibat kegagalan masyarakat global untuk bertindak secara berkesan bagi menghalang junta daripada melakukan kekejaman seterusnya.
Menurut kenyataan itu, pelaksanaan hukuman mati itu juga menjadi bukti bahawa Majlis Pentadbiran Negara (SAC) yang diketuai Min Aung Hlaing tidak berhasrat untuk terlibat dalam sebarang dialog politik yang bermakna dengan pasukan pro demokrasi yang diketuai oleh Kerajaan Perpaduan Nasional Myanmar (NUG).
Dialog sedemikian, merupakan antara perkara penting dalam Konsensus Lima Perkara yang dipersetujui oleh negara anggota Asean dan junta Min Aung Hlaing pada April 2021, namun belum menjadi kenyataan.
“Ia satu penghinaan yang jelas oleh junta terhadap perjanjian yang ditandatanganinya itu, terutamanya apabila pengumuman pelaksanaan hukuman mati itu dibuat dua minggu selepas Duta Khas Pengerusi Asean ke Myanmar, Menteri Luar Kemboja Prak Sokhonn, melawat negara itu.
“Duta khas, dan anggota Asean harus mengutuk hukuman mati itu, dan memikirkan semula pendekatan mereka terhadap krisis di Myanmar dengan serius. Sebagai permulaan, mereka harus mula memberi tekanan kepada SAC dengan sekatan yang disasarkan dan larangan perjalanan di rantau ini untuk menunjukkan kepada Min Aung Hlaing dan orang-orangnya bahawa mereka tidak boleh melakukan jenayah sewenang-wenangnya,” kata Kasit Piromya, bekas ahli Parlimen dan menteri luar Thailand.
Memetik Persatuan Bantuan Tahanan Politik Myanmar (AAPP), ia berkata setakat 22 Julai terdapat 76 banduan di negara itu dijatuhi hukuman mati, termasuk dua kanak-kanak, manakala 41 orang telah dijatuhi hukuman mati tanpa hadir ke mahkamah.
Sejak rampasan kuasa pada 1 Feb 2021, sekurang-kurangnya 2,114 orang telah dibunuh oleh SAC, yang diketuai Jeneral Min Aung Hlaing, dalam kempennya untuk memberi tekanan kepada penentangan meluas terhadap pemerintahan tentera.


Ismail ‘tiada masa’ layan serangan kluster mahkamah Umno

Perdana Menteri Ismail Sabri Yaakob mungkin berdepan ancaman terbesar terhadap kerajaan pimpinannya selepas hampir 10 bulan memegang jawatan dengan sokongan “tidak ikhlas” dalam kalangan sekumpulan pemimpin Umno yang dikenali sebagai kluster mahkamah, MalaysiaNow difahamkan.Namun Ismail dilihat turut memberikan “saingan hebat” terhadap kumpulan yang dipimpin Presiden Umno Ahmad Zahid Hamidi tersebut, kata satu sumber rapat dengan ahli Majlis Kerja Tertinggi (MKT) Umno yang bermesyuarat malam tadi.“Nada mesyuarat semalam sangat jelas bagi mereka yang hadir. Dan ketidakhadiran Ismail turut dirasakan,” kata sumber kepada MalaysiaNow.Zahid dan bekas perdana menteri Najib Razak, yang berdepan dengan pelbagai pertuduhan jenayah sudah melancarkan serangan bertubi-tubi terhadap naib presiden Umno itu selepas gesaan berkali-kali mereka agar Parlimen dibubarkan tidak dilayan.Kenyataan oleh Timbalan Pengerusi Perhubungan Umno Johor Nur Jazlan yang juga merupakan orang kuat Zahid yang menggelar Ismail sebagai “perdana menteri Umno paling lemah”, menjadi antara salah satu daripada serangan kluster mahkamah tersebut.Kenyataan itu mendapat reaksi balas daripada anggota Kabinet Ismail yang selama ini lantang mengkritik kluster mahkamah termasuk Annuar Musa dan Khairy Jamaluddin.Kerajaan pimpinan Ismail ditubuhkan dengan sokongan musuh Umno iaitu Perikatan Nasional selain Gabungan Parti Sarawak, beberapa kali menjelaskan keutamaannya ketika ini adalah untuk menangani inflasi dan menghidupkan semula ekonomi pasca Covid berbanding percaturan politik.Perkara itu menimbulkan kemarahan kluster mahkamah yang dipimpin Zahid dan Najib, di mana ramai pengikutnya kini memulakan serangan terbuka terhadap Ismail, menuduhnya sebagai seorang pemimpin yang lemah kerana tidak mengadakan pilihan raya umum supaya Umno dapat kembali berkuasa di Putrajaya.Ramai dalam kalangan pimpinan Umno termasuk di peringkat negeri setakat ini berhati-hati dan memilih untuk tidak memihak kepada sesiapa dalam perang saudara yang semakin meruncing dalam parti itu.“Namun satu perkara yang disepakati oleh pimpinan Umno adalah satu kesilapan jika mengembalikan kluster mahkamah dan kepimpinan Umno seperti sebelum pilihan raya umum 2018 di mana ia menjadi punca kekalahan parti itu,” kata seorang bekas menteri dari Umno kepada MalaysiaNow.Tindakan memecat orang kuat Najib dari pasukan propaganda Umno di Selangor adalah salah satu contoh bagaimana parti itu sedar bahawa “populariti di Facebook tidak dapat diterjemahkan kepada undi sebenar,” katanya, merujuk hantaran harian Najib dalam Facebook yang sering diperkatakan ramai di mana ia menjadi platform untuk menunjukkan orang ramai bersimpati dengannya.“Betul, tapi simpati sahaja tidak dapat diterjemahkan kepada undi. Tanyalah pada Anwar Ibrahim,” kata bekas menteri itu, merujuk kepada presiden PKR.Awal bulan ini, Umno Selangor memecat Isham Jalil yang dilihat terus mempertahankan Najib dan pemimpin bermasalah lain dalam parti itu.Kluster mahkamah yang menguasai Umno mengambil tindakan balas yang sama dengan menggugurkan pemimpin veteran dan penyokong Ismail, Tajuddin Abdul Rahman daripada MKT Umno berikutan kritikannya terhadap tindakan parti yang mahu PRU diadakan lebih awal.Beberapa hari kemudian, bagi menunjukkan kekuatan terhadap Ismail, kepimpinan Umno pusat mengambil langkah mengangkat Isham ke MKT menggantikan Tajuddin, menutup sebarang ruang kritikan terhadap kluster mahkamah.Setakat ini, Ismail dilihat bersedia untuk bertembung secara berdepan dengan mereka yang terus mendesaknya membubarkan Parlimen, satu langkah yang sama sahaja seperti meletakkan jawatan perdana menteri yang beliau tidak pernah minta.“Beliau mungkin jenamakan dirinya sebagai ahli politik kampung, namun langkah-langkah yang diambil sejak akhir-akhir ini menunjukkan beliau cepat belajar dalam seni berdepan dengan pemimpin parti yang mahu menyingkirnya dari tampuk kuasa,” kata seorang pembantu menteri.“Ini juga menunjukkan mengapa beliau sedar sokongan pemimpin Umno untuk mencalonkannya semula sebagai perdana menteri selepas PRU akan datang tidak memberi sebarang makna, sebagai seorang ‘Umno totok’, beliau sudah biasa dengan muslihat seperti itu,” tambahnya.Ketidakhadirian Ismail dalam mesyuarat MKT semalam merupakan satu petunjuk jelas berhubung pendirian Ismail.Ismail sebaliknya memilih untuk bersama pimpinan dunia yang lain dalam sebuah dialog secara dalam talian di Kuala Lumpur melibatkan anggota BRICS, kumpulan negara terdiri daripada Brazil, Rusia, India, China dan Afrika Selatan.“Tindakan itu seperti untuk beritahu pemimpin Umno bahawa mereka tidak berada dalam kerajaan, dan tidak mempunyai kuasa.“Beliau dengan secara jelas beritahu mereka, ‘Saya ada tugas rasmi yang lebih penting daripada politik dalam parti,’” kata pembantu menteri itu.